**ეკა სანიკიძე**

**„მტერი“**

**პიესა ერთ მოქმედებად**

*ეძღვნება ცნობილ ექიმსა და მეცნიერს, საქართველოში ფთიზიატრიის ფუძემდებელს, პროფესორ იოსებ აბაკელიას და სისტემისგან რეპრესირებულ ყველა ადამიანს*

**სცენა 1.**

სცენაზე მარცხნივ რკინის საწოლი დგას, გვერდით ტუმბოები, მასზე ტელეფონი, მარჯვნივ - მაგიდა ფოჩებიანი, ლამაზი გადასაფარებლით და მაღალზურგიანი სკამები ლამაზი შალითებით. მაგიდის თავზე ნათურაც ლამაზი აბაჟურით.

საწოლში ცოლ-ქმარი წევს, ძინავთ. ისმის ჯერ მანქანების დამუხრუჭების ხმა, შემდეგ ფეხის ხმა კიბეზე - ჯერ შორიდან..

ცოლს ეღვიძება. ანთებს გვერდით ტუმბოზე მდგარ სანათს, ანჯღრევს მეუღლეს.

-სოსო, სოსო, გესმის სოსო? გაიღვიძე, ვიღაცასთან მოვიდნენ-ჩურჩულებს შეშინებული და კარებს მისჩერებია, პირჯვარს იწერს-ოღონდ აქ არა! ღმერთო, ოღონდ აქ არა!

კაცი იღვიძებს, საწოლში წამოჯდება, ცოლს ხელს მოჰხვევს

- ნუ გეშინია, ახლა ჩაწყნარდება (ფეხის ხმა ძლიერდება და მართლაც წყდება)

ის არის, რომ გადახედავენ ერთმანეთს, ჯერ შიშით, მერე ამოისუნთქავენ და, უცებ, საშინელი ბრახუნის ხმა მათ კარზე!

ისმის ქალის შეკივლება და სცენა ბნელდება...

**სცენა 2.**

ნათდება სცენის მარცხენა კუთხე, იგივე საწოლია სხვა, უბრალო გადასაფარებლით, სხვა ცოლ-ქმარი.

კაცი ახველებს, ცოლი წრიალებს ლოგინში, საყვედურობს:

-ვააა, როგორ საშინლად გახველებს, ვაჟა, რა უბედურებაა ეს, რით ვერ მიხვედი ექიმთან, რა გახდა, დაიხრჩო ლამისაა!

აწოდებს წყალს ტუმბოზე მდგარი ჭიქით

-კაცი მოსვამს, ცოტა დაწყნარდება.

-ჰო, კარგი, რა, მანანა, არ მინდა ამდენი ლაპარაკი, დაღლილი ვარ, დავიძინოთ, ხომ იცი, ჩაწოლისაას ამიტყდება და მერე გამივლის მალე - დადგამს ჭიქას, წვებიან. მაგრამ მალევე რეკავს ტელეფონი.

კაცი საწოლში წამოჯდება, ყურმილს იღებს, უსმენს და პასუხობს:

\_- გასაგებია, დიახ,დიახ. ახლავე. გამოვდივარ, ამხანაგო სერგო!-წამოჯდება, იცვამს ფორმას

-სად გადიხარ კაცო, რა მოხდა, რა ამბავია, ხომ იმორიგევე წუხელ? -ვაჟა იქვე სკამზე გადადებულ ფორმას იცვამს და წამებში მზადაა, ქუდსაც იხურავს.

- ვაჟა, სად მიდიხარ-მეთქი, კაცო?

-საყვარელთან! სამსახურში გამომიძახეს. სად წავალ? დაიძინე! - გადის, შუქი ქრება.

სიბნელეში მუსიკა, რითმული ხმა..

**სცენა 3.**

შუქი თანდათან იმატებს და ჩანს იგივე დეკორაცია შეცვლილი სახით:

რკინის საწოლი გადაბრუნებულია და გისოსად გადაკეთებული.

მიღმა იოსებ აბაკელიაა, პირველი სცენის პერსონაჟი..

მეორე მხარეს - იგივე მაგიდა და სკამებია, ოღონდ გადასაფარებლების გარეშე და ახლა უკვე სხვაგვარად გამოიყურება - უბრალო ხისაა, მარტივად შეჭედილი, მაგიდაზე საბჭური მწვანე სანათი, სკამები გამწკრივებულია მაგიდის იქეთ და აქ აქეთ ერთია დატოვებული, ნათურას აბაჟური აღარ აქვს და ობლად ანათებს.

მაგიდასთან სხდებიან ღარიბოვი და ტალახაძე. რეკავს ტელეფონი

-სერგო ყურმილს იღებს, მერე იმართება, ფეხზე დგება

-გისმენთ. დიახ. დიახ. ახლა შემოიყვანენ დაკითხვაზე. დიახ, მივიღეთ. აჰა, გასაგებია. არ იღელვოთ, კარგად მოვეპყრობით, და ყველაფერს შევასრულებთ!

ყურმილს კიდებს, ჯდება. თავს გაიქნევს. - თან გაასამართლეო, თან ეფერეო.. რა ხდება, ვერ გავიგე..

ბადრაგს შემოჰყავს აბაკელია და მაგიდის წინ სვამს

ტალახაძე მანქანას იმარჯვებს, ბეჭდავს

ღარიბოვი იწყებს დაკითხვას:

- სახელი

- იოსები

-გვარი

-აბაკელია

-დაბადების ადგილი და წელი

-ქუთაისი, 1882

-ეროვნება

- ქართველი

- სოციალური წარმომავლობა

- გლეხი

-განათლება

 -უმაღლესი

-სამუშაო ადგილი, თანამდებობა

- ტუბერკულოზის ინსტიტუტის დირექტორი, სამედიცინო ინსტიტუტის ტუბერკულოზის კათედრის გამგე, ექიმთა დახელოვნების ინსტიტუტის ტუბერკულოზის კათედრის გამგე, ტუბერკულოზის დოცენტურის ხელ-ი, ექიმი, მეცნიერი, ლექტორი, პროფესორი

პარტიულობა: უპარტიო

-ანუ, ტუბერკულოზის..

-დიახ.

-ჭლექს გულისხმობთ..

-დიახ, ასეც ეძახიან..

-ეს არ ჩაწერო მანდ - მიუბრუნდება ტალახაძეს და აგრძელებს

-მოგვიყევით, სად და რა განათლება მიიღეთ, ვინ გაიცანით სტუდენტობისას და რას საქმიანობდით?

- ეს კავშირშია საქმესთან? როგორც მესმის, მე აქ იმიტომ ვარ, რომ ტუბინსტიტუტის აბასთუმანში გადატანას ვეწინააღმდეგები და მეორე წელია, დაჟინებით ვითხოვ მის თბილისში დაბრუნებას

- რაკი გეკითხებით, ე.ი. კავშირშია! კითხვებს აქ ჩვენ ვსვამთ, ამხანაგო აბაკელია და აქ რისთვის ბრძანდებით, მაგასაც მალე გავარკვევთ! გააგრძელეთ!

იოსები მხრებს იჩეჩავს, სკამს ეყრდობა, თავს გადაკიდებს და ყვება:

-ჩაწერეთ მაშინ: საწყისი განათლება ქუთაისის კლასიკურ გიმნაზიაში მივიღე, რომელიც 1903 წელს დავასრულე. იმავე წელს -ნოვოროსიის უნივერსიტეტში ჩავაბარე, ოდესაში (გადმოხედავს. მაგრამ.. ვერ დავასრულე, რადგან დამაპატიმრეს.. (ეღიმება)

-რისთვის?

-ნუ, ცხადია, რისთვის. მაშინ ყველა პროგრესულად მოაზროვნე სტუდენტი ცარიზმის წინააღმდეგ ბრძოლაში იყო ჩართული, რევოლუციურ მოძრაობაში მხურვალედ მონაწილეობდა. მეც, რა თქმა უნდა.. ამისთვის..

- ეს გასაგებია, მაგრამ კონკრეტულად რა წაგიყენეს ბრალად?

- როგორც ყველას - ანტისახელმწიფოებრივი ქმედება, გახულიგანებულ და გამხეცებულ „რუსთა კავშირთან“ დაპირისპირება..

- მაგათ როგორ და რატომ დაუპირისპირდით?

-ნადირივით დასდევდნენ ებრაელებს, მე მაშინ მეზღვაურთა დამცველ რაზმს ვმეთაურობდი ოდესაში... არა ერთი და ორი ებრაელი მსხვერპლის გადარჩენა მომიწია მათი ბრბოსგან..

- გასაგებია.. რამდენი ხანი მოგისაჯეს

- 5 წელი, 907 წლის 4 ნოემბერს დამატუსაღეს ოდესაში. მაგრამ, მარტო 21 თვე ვიჯექი ციხეში. Въ одиночное заключеніе! -ეღიმება და თავს იქნევს. - მერე გამამართლეს..

 სერგო წარბს წევს, მაგიდაზე აკაკუნებს

- მართლა? როგორ? რატომ?

-სხვებთან ერთად, სისხ. სამ. 102 მუხლის ძალით გაგვასამართლა სამხედრო-საოლქო სასამართლომ და უდანაშაულოდ მცნო. თუმცა, სხვაგვარად დამსაჯეს))

-რას გულისხმობთ?

-ნუ, ოდესის „გრადონაჩალნიკმა“ ტოლმაჩოვმა ოდესაში ცხოვრება ამიკრძალა. შესაბამისად, ოდესის სამედიცინო ინსტიტუტს ვეღარ დავუბრუნდებოდი, წავედი ბედის საძიებლად-უნივერსიტეტში შესასვლელად სხვა ქალაქებში, მაგრამ ჩემზე გადაკიდებულ ტოლმაჩევის საიდუმლო მიწერილობის წყალობით, კიევშიც, ხარკოვშიც, უნივერსიტეტის კარები დახშული აღმოჩნდა ჩემთვიის... -იქნევს თავს და თან ეღიმება

-ამიტომ წახვედით მოსკოვში? თუ თქვენმა სოციალ-რევოლუციურმა პარტიამ მიგავლინათ?

აბაკელია გაკვირვებით და დაფიქრებით გახედავს ღარიბოვს, თვალებს ჭუტავს და ნელა პასუხობს:

- ცხადია, სწავლის გამო. მე, სულით და ხორცით ექიმი ვარ, პირველ რიგში, ამხანაგო გამომძიებელო და თუ ახალგაზრდობაში ვიყავი ცარიზმის წინააღმდეგ ბრძოლაში, რევოლუციურ მოძრაობაში ჩართული, სწორედ ამიტომ - სამართლიანობის, თავისუფლების, ღირსეული ცხოვრების გარეშე, ხომ იცით თავადაც, წარმოუდგენელია მოსახლეობის ჯანმრთელობის უზრუნველყოფა და ხარისხიანი მომსახურება..

-აჰა, ანუ ახალგაზრდობაში იყავით მარტო ჩართული, მას მერე მარტო თქვენი პროფესიით ხართ დაკავებული..

-ცხადია. რატომ მესაუბრებით ასე, საით მიგყავთ საქმე?

-კითხვებს აქ ჩვენ ვსვამთ, ამხანაგო აბაკელია! ნუ გავიწყდებათ! განაგრძეთ, მოსკოვში რას საქმიანობდით, ვისთან გქონდათ ურთიერთობა!

-მე მგონია, ყველანაირი მასალა გაქვთ ჩემზე და ისედაც იცით, რომ 1909 წელს შევედი მოსკოვის უნივერსიტეტის საექიმო ფაკულტეტზე

-ძალიან გაგმართლებიათ!. მართალია, რომ თვით პროფ. ტარასევიჩი და დიოშინი დაგიდგნენ თავდებად?-კითხულობს რარაც საბუთიდან.

აბაკელია გაკვირვებით და გამომცდელად შეხედავს. ჩაეღიმება

-დიახ, მართალია. მაგრამ, იმავე წლის გიორგობის თვეში ხელმეორედ დამიჭირეს და ხუშჩევის პოლიციის ნაწილში მიკრეს თავი. ქრისტეშობისთვის ბოლო რიცხვებში, შიმშილის გამოცხადების შემდეგ, გამანთავისუფლეს. მაგრამ მალევე, 1910 წლის მარტში გადამასახლეს ციმბირში! ამაზე უკვე ვეღარ გაჩერდნენ ჩემი მეგობრები და რექტორიც, დიდ რისკზე წავიდნენ ჩემ გამო, და პირადად რექტორისა და სტუდენტთა შუამდგომლობით ადმინისტრაციამ გააუქმა თავის დადგენილება.

- გიორგობისთვეს და ქრისტეშობისთვეს თავისი სახელები აქვს, ამხანაგო აბაკელია!.-აკაკუნებს მაგიდაზე, მერე ფანქარს მისკენ იშვერს და:

- გაციმბირებასთან დაკავშირებით კი, ისევ ძალიან გაგმართლებიათ!

-დიახ, მართალია..

-რატომ, რა დამსახურებისთვის?

-როგორ გითხრათ. კარგი ადამიანები, პროფესიონალები იყვნენ. უბრალოდ მიცნობდნენ, როგორც კარგს სტუდენტს, და.. ოდესიდანაც შემაწიეს ხმა კოლეგებმა ფაქტია, მიშუამდგომლეს.. დიახ, მართალი ბრძანდებით -ისევ გამიმართლა

-ვიცი, რომ მართალი ვბრძანდები! და, თქვენ, თქვენ რატომ ვერ შეიფერეთ მერე ეს გამართლება? რატომ არ მიხედეთ თქვენს მედიცინას და მეცნიერებას? ისევ რისთვის დაგაპატიმრეს, გაგიშვეს, ისევ დაგაპატიმრეს და ციმბირშიც კი გიკრეს ლამის თავი!. რა არ გასვენებდათ, გეკითხებით! ვისზე მუშაობდით?

-მართალი ბრძანდებით, მარტო ჩემი საქმისთვის უნდა მიმეხედა, მაგრამ არ გამოდიოდა ყოველთვის ასე. მანქანები ხომ არ ვართ-ადამიანები, მეგობრები, მებრძოლები, ვაჟკაცები.. ხან ვის ერჩოდნენ, ხან ვის იჭერდნენ, ჩემს მეგობრებს, მათ ახლობლებს.. უდანაშუალოებს ჩაგრავდნენ, ხომ იცით, რა დრო იყო, როგორი რევოლუციური განწყობები გარშემო, ვიბრძოდი უსამართლობის წინააღმდეგ, ვესარჩლებოდი, ვეხმარებოდი და, ისინიც მიჭერდნენ.. ხომ იცით ეს ყველაფერი ისედაც..

-დიახ, დიახ, ჩვენ ყველაფერი ვიცით. იმაზე მეტი, ვიდრე წარმოგიდგენიათ მაგ თქვენი მეცნიერული ჭკუით!. ახლა ზღაპრებს მოვრჩეთ და სიმართლე მითხარით, რა გაკეთეთ, ვის მიმართეთ, როგორ მოახერხეთ, რომ ციმბირს დააღწიეთ თავი!

- არაფერი გამიკეთებია, არავისთვის მიმიმართავს. ხომ გაქვთ საბუთიც, ალბათ, თავად ადმინისტრაციამ გააუქმა თავისი დადგენილება რექტორ მანუილოვისა და სტუდენტთა შუამდგომლობით

ღარიბოვი წამოდგება, თავზე დაადგება იოსებს, სახეში ჩააცივდება და კბილებში გამოცრის:

 -თქვენ თვითონ გესმით, რას ამბობთ?? გაციმბირებას ვიღაც ექიმის და ძინგლინი სტუდენტების თხოვნამ გადაგარჩინათ? ვის ატყუებთ!, სად გგონიათ თავი?- აბრახუნებს მაგიდაზე.

იოსები მშვიდად აყოლებს თვალს მის მუშტს, მერე ისევ გადააქვს მზერა მის სახეზე და მშვიდად პასუხობს:

- ზოგადად, უნივერსიტეტის რექტორი ფრიად გავლენიანი პირი გახლავთ მოსკოვში და არა ვიღაც ექიმი, ამხანაგო გამომძიებელო. არც ის სტუდენტები იყვნენ უბრალო ოჯახების შვილები! საკმაოდ გავლენიანი მშობლები ჰყავდათ! მეც გაოგნებული დავრჩი მათი ასეთი თავგამოდებით, მაგრამ როცა მადლობის სათქმელად მივედი მანუილოვთან, მითხრა, იმდენად გამორჩეული თვისებებისა და ნიჭიერების სტუდენტი ხართ, რომ თქვენი დახსნა ჩემი პროფესიული და მოქალაქეობრივი ვალი იყო ქვეყნისა და ხალხის წინაშეო!.. გინდ დაიჯერეთ და გინდ არა. ასე მოხდა!

ღარიბოვი ზიზღით უყურებს, ნელ-ნელა შორდება, ცინიკურად გაიღიმებს, ადგილზე ჯდება, ხელებს მაგიდაზე გაშლილ საბუთებზე აწყობს მრავალმნიშვნელოვნად და ისიც მშვიდად ამბობს:

- გავლენიანი მშობლები, ბურჟუები, არა? აქეთ გლეხებს და მუშებს ესარჩლებოდით, იქეთ გავლენიან ხალხთან მეგობრობდით, მოხერხებული პოზიციაა, ამხანაგო აბაკელია. ფრიად მოხერხებული! მოკლედ, სულ გიმართლებდათ, როგორც ვხედავ..

-ასე გამოდის.. ოღონდ ნამდვილი მეგობრობა სოციალური კლასის მიუხედავად არის შესაძლებელი. ცნობისთვის..

-ჰა-ჰა. საინტერესოა... კარგი, ამაზე მოგვიანებითაც ვისაუბრებთ!. მერე, რაში გაგიმართლად კიდევ? როდის დაასრულეთ ბოლოსდაბოლოს ეს თქვენი საექიმო განათლება და მერე რას საქმინობდით, ვისთან და რა კავშირები გქონდათ?

-საბოლოოდ, 911-ში, მოსკოვის უნივერსიტეტის საექიმო ფაკულტეტი დავამთავრე თუ არა, აქ, სამშობლოში დავბრუნდი, ოზურგეთის მაზრაში ვმუშაობდი ექიმად, ძალიან გამიტაცა სასუნთქი გზების დაავადებების შესწავლამ და კი, გამიმართლა ისევ - 913 წლის დასასრულს ფინლანდიას გავემგზავრე..

-მაინცდამაინც ფინეთში, ანუ!

-ნუ, იქ გამოჩნდა მაშინ ადგილი, იქ იყო ძალიან კარგი ტუბსაწინააღმდეგო სადგური, ეს სანატორიუმი „ხალილა“ და მხოლოდ ამიტომ.

-აჰა. ასეთი განსაკუთრებული რა შეისწავლეთ იქ, რასაც აქ ან ისევ რუსეთში ვერ მოახერხებდით?

- იქ სპეციალურად შევისწავლე „გულმკერდის დაავადებები“ უმთავრესად სწორედ ტუბერკულოზი. ანუ.. ჭლექი, როგორც თქვენ ბრძანეთ. მე სულ მაინტერესდა ეს სენი, მისი სანატორული მკურნალობა, განსაკუთრებით, რადგან ჩვენ აქ, ამ ერთი ბეწო საქართველოში ბევრ დიდ ქვეყნაზე მეტი საუკეთესო საკურორტო ადგილი გვაქვს. ზოგადად, ინფექციური დაავადებები მაინტერესებდა, ეპიდემიებთან სახელმწიფო დონეზე ბრძოლა.. ეს სახელმწიფო სანატორიუმი გახლდათ, რაც დიდი იშვიათობა იყო იმხანად..

-ჰმ, დიდი უცნაური კაცი კი ბრძანდებით, ამხანაგო აბაკელია!. თუ ასეთი გამორჩეული და სასწაული სტუდენტი იყავით, რომ მთელი ოდესა და მოსკოვი თქვენი პატიმრობიდან დახსნის გარდა არაფერს აკეთებდა, ჭლექის, ჭირის და უბედურების მეტი ვერაფერი ნახეთ მაგ თქვენ ექიმობაში საინტერესო? რაღა ეგ სფერო აირჩიეთ, ან რაღა მაინცდამაინც ფინეთი? ესერების პარტიის დაფუძნების სამშობლო!

-რა შუაშია ესერები! ხომ აგიხსენით, რატომაც. აქ მხოლოდ აბასთუმანში გვქონდა ტუბსაწინააღმდეგო სადგური, მე მინდოდა მეტი მესწავლა სანატორიუმებზე, რადგან ახლოს ვიცნობდი ილია გოპაძეს, მის საქმიანობას, ხშირად ვიკრიბებოდით იქ, კარგი სანატორიუმის გამართვაზე ვოცნებობდით, ვმსჯელობდით. სულ მინდოდა, საკურორტო მკურნალობის და სანატორული საქმის სასურველ ნიადაგზე დაყენება მესწავლა და აჰა, ბატონო. ხალილაზე უკეთესს ვერაფერს ვინატრებდი მაშინ.

- აჰააა. აბასთუმანი და ილია გოპაძე, არა? ეს ის ბებრუხანა, არააა, 5-6 წლის წინ რომ ჩაძაღლდა, იმპერატრიცას რჩეული, მისი ვაჟის მკურნალი?-ცეცხლდება სერგო

- როგორ ბედავთ ასე საუბარს ადამიანზე, რომლის საქმიანობასაც თვით საბჭოთა მთავრობაც აღიარებდა, ის არის ტუბერკულოზთან ბრძოლის ფუძემდებელი საქართველოში, მისი დამსახურებაა, დღეს ტუბსაწინააღმდეგო სანატორიუმები რომ გაგვაჩნია და ხალხს ამ გზით მაინც რომ ვმკურნნალობთ მაშინ, როცა არც ტუბერკულოზთან, არც რაიმე სხვა ინფექციასთან ბრძოლის უფრო ეფექტიანი საშუალება არ გაგვაჩნია და უამრავი ბავშვი, ქალი, მოხუცი უბრალო გაციების მერე, ფილტვების ანთებებით და სხვა გართულებებით გვეღუპება! -წამოდგება აბაკელია. სერგო მოუსმენს, ანიშნებს, დაჯექიო, თვითონაც ტონს დაუწევს და ახლა უკვე მშვიდად ეკითხება, უფრო სწორად- ასკვნის:

- ანუ, თან რევოლუციონერი იყავით, თან იმპერატორის მეგობრებთან მეგობრობდით)) მოხერხებული და ცბიერი კაცი ხართ. თქვენმა გოპაძემ შეიძლება მართლაც მნიშვნელოვან საქმეს ჩაუყარა საფუძველი, მაგრამ ეს არ აბათილებს იმ ფაქტს, რომ მეგობრობდა იმპერატრიცასთან, მისგან სარგებელსა და საჩუქრებს იღებდა და მის საყვარელ შვილს, ტახტის მემკვიდრეს, უფლისწულ გიორგის მკურნალობდა!

-რაზე საუბრობთ, ეს რა შუაშია, მაშინ საქართველო რუსეთის იმპერიას ეკუთვნოდა, მისი გუბერნია იყო და რა უფლება ჰქონდა, არ ემკურნალა. გარდა ამისა, უფლისწული, პირველ ყოვლისა, პაციენტი იყო და ჩვენ ყველა პაციენტს ერთნაირად ვეპყრობით, ერთნაირად ვიბრძვით მათი გადარჩენისთვის და ერთნაირად ვმკურნალობთ მისი წარმომავლობის და ვინაობის მიუხედვად!! და თუ ჩემი ფინეთში გამგზავრების მიზეზი მართლა გაინტერესებთ, სწორედ სანატორული მკურნალობა და ამ ქსელის მოწყობა მინდოდა, მესწავლა! და, დიახ, ნამდვილად მნიშვნელოვანი ცოდნა და გამოცდილება შევიძინე და მნიშვნელოვანი კვლევაც ვაწარმოე იქ!

-ჰოო? მაინც რა აღმოაჩინეთ ასეთი? ამ შრომას გულისხმობთ? „Къ вопросу о роли трахеобронхіальныхъ железъ при туберкулезной инфекціи и о возможной локализаціи первичнаго гнħзда“. აბაკელია გაკვირვებული შესცქერის

- რისთვის მიწყობთ ამ დაკითხვას? ყველაფერი გცოდნიათ ჩემზე!

-აკი გითხარით, ამხანაგო აბაკელია, რომ იმაზე მეტიც ვიცით, ვიდრე წარმოგიდგენიათ. მაგრამ ჩვენ თქვენგან ველით ინფორმაციას და აღიარებას! როგორ გახდით ესერების წევრი, ტერორისტი და ჯაშუში!

- შეწყვიტეთ ეს მანიპულირება!, მშვენივრად იცით, რომ არც ტერორისტი ვარ და რც ჯაშუში!, მე ექიმი ვარ!

-აჰა, ექიმი, არა?

-დიახ

-ჰოდა, ახლა წაგაბრძანებენ თქვენს საკანში, კარგად იფიქრეთ ერთი-ორი დღე და როცა ისევ მოგაბრძანებთ აქ, დაკითხვაზე, ეცადეთ, თქვენს თავს უექიმოთ!

-გაიყვანეთ!

**სცენა 4**

განათებულია საკნის მხარე. ზედამხედველი ბოლთას სცემს, თან შიგადაშიგ ახველვებს. იოსებიც ბოლთას სცემს კამერაში, ხან ჩერდება, თავზე მოიკიდებს ხელებს, თმას გადაიწევს, ხან გისოსებს ეყრდნობა, ყოველ დახველებაზე იხედება ვაჟასკენ, ერთო-ორჯერ დააპირებს რაღაც უთხრას, შემდეგ გადაიფიქრებს და კამერის სიღრმისკენ მიდის..

შუქი ქრება

**სცენა 5**

დაკითხვის ოთახი . იგივენი.

- აბა, ამხანაგო ექიმო, გაგახსენდათ თქვენი ცოდვები თუ ისევ უარობთ აღიარებას?

- დიახ, ექიმი ვარ და თქვენს აბსურდულ ბრალდებებს არ ვაღიარებ!

- ანუ, თქვენ გინდათ სთქვათ, რომ ჭლექს არჩენთ?

- მე მინდა ვთქვა, რომ ჭლექს ვმკურნალობ! ზოგი რჩება, ზოგი - ვერა, სამწუხაროდ, რადგან ყველას ერთი და იგივე ფორმის და სიმძიმის დაავადება არ აქვს, ყველას ერთნაირი ორგანიზმი და დაცვითი სისტემა არ აქვს.. ყველას ვერ ვარჩენთ.

-დიახ, დიახ. სწორედ ამაშია საქმე. საბჭოთა ხელისუფლება დიდ თანხებს ხარჯავს, საუკეთესო კურორტებს აშენებს და აწყობს, რომლებიც სავსეა ჭლექიანებით, მაგრამ საბჭოთა მეცნიერები რატომღაც არ ჩქარობენ წამლის აღმოჩენას, ასეთ საეჭვო ნაშრომებში (აფრიალებს აბაკელიას წიგნებს და სტატიებს) ხარჯავენ დროს და ფულს და სუფთა ჰაერის და მზის გარდა, ვერაფერს სთავაზობენ ავადმყოფებს! ტაში, მეგობრებო, მხურვალე ტაში ჩვენს მედიცინას!-უკრავს ტაშს დამცინავი სახით

 - მე კი არა, დღეს რუსეთის და ევროპის უძლიერესი ექიმები და მეცნიერები მუშაობენ ჭლექის წამალზე, მაგრამ ჯერ-ჯერობით ვერ აღმოაჩინეს, ბატონო. თან მე ამ მიმართულების სპეციალისტი არ ვარ. ეგ მიკრობიოლოგების და ფარმაცევტების საქმეა. მე მკურნალი ვარ.

 -ბატონობა გადავარდა, დიდი ხანია, ამხანაგო აბაკელია! დავუბრუნდეთ თქვენს ჯაშუშურ საქმიანობას. რუსეთში რა ორგანიზაციებში იყავით გაერთიანებული და რა საქმიანობაში ჩაბმული, გავიგეთ ასე თუ ისე, ახლა მოგვახსენეთ, ფინეთში, გერმანიასა და საფრანგეთში ვის ხვდებოდით და რა ინფორმაციას აწოდებდით.

-მართლა არ მესმის, რას გულისხმობთ, ამხანაგო მოსამართლევ! აქ რაღაც გაუგებრობაა, გარწმუნებთ! არანარი მოქმედებების შენიღბვა არ მჭირდება! მე ვარ ექიმი, მეცნიერი, პედაგოგი, ორგანიზატორი. მე საფუძველი ჩავუყარე ფთიზიატრიას და ჭლექთან ბრძოლას საბჭოთა საქართველოში, მე ვქმნი ჭლექის საწინააღმდეგო დაწესებულებების ქსელს. ამ ქსელის სათაო დაწესებულება იყო სწორედ 8 წლის წინ ჩემ მიერ დაარსებული ტუბერკულოზის ინსტიტუტი, რომელიც დიდი ზარ-ზეიმით გავხსენით მაშინ. მთელი პარტკომი იქ იყო, ლამის ყველა ცნობილი პარტიული მუშაკი გვეწვია ამ 8 წლის მანძილზე ხან სტუმრებით, დასათვალიერებლად, საჩვენებლად, ხან ახლობლების საპატრონოდ. არავის, არასდროს, არანაირი ეჭვი არ გამოუხატავს, არანაირი შეურაცხყოფა, პირიქით! დიდი პატივისცემა და გათვალისწინება. ყველაფერი მაშინ დაიწყო, როცა გაუგებარი მიზეზის გამო, უეცრად, ვიღაცას აზრად მოუვიდა, აბასთუმანში გადაეტანა რესპუბლიკური კი არა, რეგიონული და საკავშირო მნიშვნელობის ჩვენი ინსტიტუტი, რაც მთელი საქმიანობის წყალში ჩაყრას ნიშნავდა. ცხადია, წინააღმდეგი წავედი. ცხადია, თხოვნით, ახსნა-განმარტებით, რით არ მივმართე ზემდგომ ორგანოებს, ცხადია, მოსკოვსაც ვაცნობე. ამაზე გადამემტერნენ. როგორ გავბედე! როგორ? ამხელა საქმე ფუჭდება და არ უნდა ამომეღო ხმა? ეს ჩემი ხელით ნაშენები შენობებია - ჩემი წითელი და თეთრი კორპუსები! ღმერთო, რაც მე ვხაზე და ვგეგემე არქიტექტორთან ერთად, რაც ჩვენ ათასჯერ გადავაკეთეთ, ვითვალეთ, ვაშენეთ! ჩემი ზურგით ნათრევი აგურებით! რაც მე ინვენტარზე, საწოლებზე, აღჭურვილობაზე ვირბინე! ასე ადვილი გგონიათ ეს ყველაფერი? ეს ჩვენი ქვეყნის უდიდესი წარმატება და გამარჯვება იყო! თქვენ გგონიათ ბევრ სხვა ქვეყანას ჰქონდა უკვე 1930 წელს ტუბერკულოზის ინსტიტუტი გამართული სამკურნალო, სადიაგნოზო, ლაბორატორიული, სასწავლო თუ სამეცნიერო განყოფილებებით? როგორ შეიძლება ამ ყველაფრის მოშლა? ან რა დაჯდება ყველაფრის ხელახლა აწყობა აბასთუმანში? დაითვალა ვინმემ? მე დავითვალე! მე ყველაფერი ჩამოვწერე და დავასაბუთე იმ წერილში - რა ფინანსური, ეპიდემიოლოგიური, სამეცნიერო, სამედიცინო, საორგანიზაციო, გნებავთ, პოლიტიკური ზარალი ექნება ამ ყველაფერს. სხვა არაფერი გამიკეთებია მე! და თუ ეს არის დანაშაული, მაშინ ვისურვებდი, მხოლოდ ასეთი ხასიათის დანაშაულებები ყოფილიყოს ამ ქვეყანაში და მაშინ მზად ვარ ამ დანაშაულისთვის ვაგო პასუხი!

დაჯდება

- და აგებთ კიდეც, ამხანაგო აბაკელია. აკი გითხარით, საკმაოდ ჭკვიანი და ცბიერი ადამიანი ბრძანდებით. თქვენს საქმეს უფრო ახლოს რომ არ ვიცნობდე, თითქმის დამაჯერებდით თქვენს უცოდველობაში ამ მგზნებარე სიტყვებით! მაგრამ, ეს ყველაფერი ტყუილია! მტკნარი სიცრუე! შენიღბვა თქვენი ჭეშმარიტი ინტერესებისა და მიზნების!

-ჩემი ჭეშმარიტი ინტერესი მედიცინის და ჭლექთან ბრძოლის განვითარებაა ამ ქვეყანაში! ჩემი მიზანი - მსოფლიო წამყვანი ქვეყნების დონის ჯანდაცვა საქართველოში!

-და რომელია ეს წამყვანი ქვეყნები?

 -გერმანია, საფრანგეთი, ინგლისი, შვეიცარია..

-აი, ხომ ხედავთ, ამხანაგო აბაკელია! თქვენ ტიპიური იმპერიალისტი ხართ. იყავით და დარჩით ბურჟუად, მენშვიკად! საერთოდ, მიკვირს, მენშევიკურ მთავრობაში ნამოღვაწარი კაცი როგორ გაპარპაშეს აქამდე? მსოფლიოს წამყვანი ქვეყანა საბჭოეთია!! დაიმახსოვრეთ ეს! ერთხელ და სამუდამოდ!

 - ეგ რომ მახსოვს, სწორედ იმიტომ ვთვლი თავს ვალდებულად, ვემსახურო ამ ქვეყანას და შევუნარჩუნო საბჭოთა საქართველოს და სრულიად საბჭოეთს ერთ-ერთი საუკეთესო, საჩვენებლი სამედიცინო-სამეცნიერო დაწესებულება, ამხანაგო გამომძიებელო! მაგრამ, როგორც ჩანს, თქვენ ამის გაგება ან არ გსურთ, ან არ შეგიძლიათ! -მუშტს დააბრახუნებს.

ბადრაგი წამოიწევს. სერგო ხელის აწევით შეაჩერებს და იღიმის იქედნურად.

-არაფერია, არაფერი. ამხანაგი აბაკელია, მართალია, ცნობილი ექიმი და მეცნიერია, მედიცინის დოქტორი, კათედრების გამგე, ინსტიტუტის დირექტორი და აქაც თავი დირექტორი ჰგონია, მაგრამ არ იცის, როგორ უნდა ესაუბროს გამომძიებელს, ვერ იაზრებს, კარგად, სად იმყოფება. ან არ სურს ამის გაგება (უვლის გარშემო გავაზე ხელბდაწყობილი ) ან არ შეუძლია. (სოსო ხვდება, რომ ვითრება დაძაბულია და არა შეშინებული, მაგრამ შეცბუნებული ზის)

 - თქვენ, ამხანაგო, აბაკელია, აღშფოთდით იმაზე, რომ ცბიერი და საეჭვო პიროვნება გიწოდეთ. მაგრამ, ვიდრე თქვენი ცხოვრებისა და საქმიანობის ყველა ფაზას ცალკ-ცალკე გავივლით, ვეცდები, მოკლედ აგიხსნათ და მიგახვედროთ, რატომ ბრძანდებით აქ! კარგად დაფიქრდით თქვენი მეცნიერული გონებით და მიპასუხეთ, ერთი, როგორ შეიძლება ენდოს საბჭოთა ხელისუფლება ადამიანს, რომელიც მთელი ახალგაზრდობა იყო ესერების პარტიაში,(თან თიტებს კეცავს, ითვლის,) მერე წლები იყო ძირმომპალ კაპიტალისტურ ქვეყნებში, რომელთა ხიბლიდან დღემდე ვერ გამოსულა, რომელიც, არათუ უბრალოდ ემხრობოდა, არამედ იყო მენშევიკურ მთავრობაში, წერდა სათავისო კანონპროექტებს, კრეფდა საეჭვო მონაცემებს იმაზე, თუ როგორ იხოცება ხალხი ჭლექით საბჭოთა საქართველოში!!! და, ხელი აქვს მოწერილი მენშევიკების შეთითხნილ დამოუკიდებლობის აქტზე! ასეთი ბიოგრაფიის ადამიანი არ არის საეჭვო და საშიშიც ჩვენთვის, ამხანაგო აბაკელია?

-გასაგებია, რაზეც მიანიშნებთ, ამხანაგო გამომძიებელო. მაგრამ, თუ ასეთია ბრალდების ლოგიკა, ნება მიბოძეთ, გკითხოთ. 17 წელია, ვმოღვაწეობ ჩემი პროფესიით ამ ქვეყანაში, ამდენი რამე წამოვიწყე, ამდენ საქმეს ჩავუყარე საფუძველი, ამდენ პაციენტს ვუმკურნალე, მათ შორის, იმათაც და იმათ ახლობლებს (თითს ზემოთ იშვერს), აქამდე არავის გაახსენდა ჩემი ესერულ-მენშევიკური და კაპიტალისტური წარსული? რატომღაც მხოლოდ მაშინ, როცა ინსტიტუტის აბასთუმანში გადატანას შევეწინააღმდეგე, თან სრულიად დასაბუთებულად! ამაში ვერ ხედავს თქვენი უეჭვიანესობა ვერაფერს საეჭვოს?

-აი, ამაზე სასამართლო იმსჯელებს! მენშევიკურ ხელისუფლებაში თქვენს მოღვაწეობასაც გაიხსენებთ და წერილის საკითხსაც გავარკვევთ! მანამდე, ბოლოჯერ გეკითხებით, არ მოაწერთ ხელს აღიარებაზე?

-მე ტყუილებზე ხელს არ ვაწერ!

პაუზა, სერგო გაივლის, გამოივლის, წინ დაუდგებს და სახეში ჩასცქერის:

-თქვენ, ამხანაგო აბაკელია, ალბათ ხვდებით, რომ ჩვენ აქ უამრავი სხვა საქმეც გვაქვს და არ შეგვიძლია ერთ სამეზე ასჯერ შევიკრიბოთ. ეცადეთ, დღეს ამომწურადვად გაგვცეთ პასუხი ყველა კითხვაზე და აღიაროთ დანაშაული!

 - ისევ.. რა ვაღიარო, ხალხო, რააა?

 -ის, რომ ხალხის მტერი ხართ!

-მტერი? მე ვარ მტერი? ხალხის? რომელი ხალხის, რომლის ყოველ ჩასუნთქვა -ამოსუნთქვას ვაყურადებ? რომლის ჯანმრთელობისთვისაც ამდენი წელია, დღე და ღამე მისწორებია? რომელსაც ჭლექის მკურნალობისთვის ყველა შესაძლო პირობა შევუქმენი, რაც მანამდე არც კი დასიზმრებიათ, იმ ხალხის მტერი ვარ?

- ამხანაგო აბაკელია! ზედმეტი მოგდით! მაშ, თქვენ გსურთ თქვათ, რომ საბჭოთა ხელისუფლების დამყარებიდან პოლიტიკასთან არანაირი კავშირი არ გქონიათ მხოლოდ საექიმო საქმიანობაზე გადაერთეთ?

-დიახ! საექიმო და საორგანიზაციო. ჩემზე კარგად მოგეხსენებათ, რამდენი მიმართულებით მოუწია საქმიანობის გაშლა ახალგაზრდა რესპუბლიკას. რამდენი რამ იყო ასაწყობი და ასაშენებლი. ფაქტობრივად არ არსებობდა ტუბსაწინააღმდეგო ქსელი რამდენიმე კაბინეტს თუ არ ჩავთვლით და, ამიტომ, პირველ რიგში, დისპანსერების და საავადმყოფოს გახსნაზე დავიწყე მუშაობა.

-აჰა. ანუ, პაციენტებს არ სინჯავდით და არ მკურნალობდით, მარტო დაწესებულებებს გეგმავდით და ხსნიდით?

-არა, პაციენტებსაც ვსინჯავდი და ვმკურნალობდი

-რატომ? თქვენ გარდა სხვა ჭლექის ექიმი არ გვყავს საქართველოში? თქვენ გსურთ თქვათ, რომ საბჭოთა ხელისუფლებამ ვერ უზრუნველყო ჭლექის ექიმების მომზადება, გამორჩა? ამიტომ გახსენით ყველაგან დოცენტურა, კურსები, კათედრები, და აავსეთ ამ ჭლექის დაწესებულებებით ქვეყანა, თითქოს სხვა სენი არ გვაწუხებდა ქვეყანაში!- მკაცრად ეკითხება და ხელს არტყამს მაგიდაზე

- არა, რა თქმა უნდა. უამრავი სენი გვაწუხებდა და გვაწუხებს. მაგაზეც გვიზრუნია!.უბრალოდ, ეს დარგი არ არსებობდა საქართველოში და ვიღაცას ხომ უნდა აეწყო!.

- აჰა, ე.ი. ქმნიდით ტუბსაწინააღმდეგო ქსელით შენიღბულ ფარულ ორგანიზაციას?

იოსები გაოგენებული იყურება, მერე ეღიმება, მერე სახეს ისრესს ხელებით და ცდილობს მშვიდად უპასუხოს:

 -არა, ბატონო. ეს დაავადება საჭიროებს მრავალკომპონენტიან კონტროლს ამიტომ დისპანსერი - აღრიცხვისა და დიაგნოსტიკა-მკურნალობისთვისაა საჭირო, კაბინეტები- მეთვალყურეობისთვის, კათედრა და დოცენტურა - მცოდნე, კვალიფიციური კადრების აღზრდისთვის, ინსტიტუტი - სამეცნიერო-კვლევითი, აკადემიური საქმიანობისთვის, რთული შემთხვევების მკურნალობისათვის და ასე შემდეგ..

- აჰა - გასაგებია, მაშ თქვენ გჭირდებოდათ მძლავრი დაწესებულება, სადაც არასასურველ ადამიანებს ადვილად დაავადებდით ჭლექით, დიდხანს გამოკეტავდით, ვითომდა სამკურნალოდ, ჩაატარებდით მათზე ცდებს და რაც მთავარია, ყველა გეყოლებოდათ აღრიცხული!

-მეხუმრებით? მართლა ვერაფერს იგებთ თუ მაგიჟებთ. ეს ხომ აბსურდია!

 -საკმაოდ სერიოზულად გელაპარაკებით! რატომ დაწერეთ წერილი მოსკოვში?

 -ხომ აგიხსენით?-ხელებს შლის აბაკელია -ამხელა საქმე დამიხურეს ვიღაცეების ბოღმის, შურის, აჩემების გამო და არაფერი გამეკეთებინა? ჯერ აქ დავწერე საჩივარი. აქ ვირბინე წინ და უკან. რადგან აქ ვერაფერს გავხდი, მერე მივმართე მოსკოვს, როგორც წესია, რადგან ჩვენ ჯანსახკომს და „ლეჩსანუპრს“ ვექვემდებარებით.

 - თუ ინსტიტუტის თბილისში დაბრუნება ასე გინდოდათ, მაშინ რატომ დაიწყეთ აბასთუმანში იმდენი საქმე? - ლაბორატორია, ოპერაციები, ექსპერიმენტები..

 -და აქ უარი მითხრეს, დახურეს და დარგს ხომ არ დავღუპავდით, ამდენ ჭლექიანს ხომ არ დავტოვებდით საავადმყოფოს გარეშე! იძულებული გავხდი იქ გამეგრძელებინა, სადაც გადაგვისროლეს..

-და რატომ ვეღარ მოისვენეთ, ისევ რატომ აგრძელებდით წერილების წერას, თუ იქ ასე თუ ისე, მოეწყვეთ?

-იმიტომ რომ შეუძლებელია, აბასთუმნიდან მიწვდე მთელ საქართველოს და მართო სრულფასოვნად. ეს თბილისიდანაც კი რთული იყო, მით უფრო აბასთუმნიდან. თან, გზები რომ იკეტება ოქტომბერ-ნოემბრიდან, შეიძლება მარტის ბოლომდე ვერც გააღწიო.. როგორ უნდა დაესწრო თათბირებს და საბჭოს თბილისში, სამინისტროში, როგორ წამეკითხა ლექციები აქ სამედიცინო ინსტიტუტში თუ ექიმთა დახელოვნების ინსტიტუტში, როგორ ვყოფილიყავი 2 -3 ადგილას ერთდროულად?

-და ნუ იქნებოდით! დარჩენილიყავით ამ თქვენს ინსიტუტებში და ტუბერკულოზის ინსტიტუტის თუ საავადმყოფოს, ვეღარ გავიგე, რომელია, დირექტორად სხვა დაგენიშნათ აბასთუმანში!. თუ ყველაფრის ხელში ჩაგდება მოისურვეთ? ყველაფრის დირექტორობა და უფროსობა მოინდომეთ, სხვებისთვის რომ გასაქანი არ მიგეცათ და თქვენს ხელქვეითებად გექციათ? ან იქნებ იმიტომ გსურდათ თბილისში, ქალაქის ახალ ცენტრში ეს ინსტიტუტი, რომ ბევრი ადამიანი დაავადდეს და დაიხოცოს?

 -როგორ დაავადდება, ბატონო, ინსტიტუტიდან? ისინი ხომ შიგნით არიან და მათთან სწორედ რომ ჩვენ ექიმებს გვაქვს კონტაქტი, თუ გადადება და დასნებოვნებაა, პირველ რიგში ჩვენ ვართ ყველაზე მაღალი რისკის ქვეშ. გონიათ ერთი და ორი ექიმი და ექთანი დაგვიავადდა?

 -აი! აი ხომ ხედავთ!! თქვენ კარგად ხართ, ალბათ იცით როგორ დაიცვათ თავი და ჩუმჩუმად იღებთ რაღაც წამალს, ხოლო სხვა ექიმები და ექთნები გეხოცებათ! თქვენ გარდა იმისა, რომ ქვეყნის მოღალატე, ნაძირალა მენშევიკი, იმპერიალისტი და ჯაშუში ხართ, მკვლვევიც ხართ! თეთრხლათიანი, პროფესორის სახელს ამოფარებული მკვლელი, ტერორისტული ორგანიზაციის ხელმძღვანელი! ყველაფერი გასაგებია. სჯობს, მოაწეროთ ხელი აღიარებას და იქნებ ამან გადაგარჩინოთ დახვრეტას!

-რა ჯაშუში, რა მკვლელი და ტერორისტი, ვინ დავატერორე, ვინ მოვკალი? როდის? რაში გამოიხატება ჩემი ჯაშუშობა, რას ამბობთ!

-აი, ამ დაშიფრულ ‘შრომებში“ -პირველადი ბუდის შესაძლო ლოკალიზაცია, არა? ჯირკვლების როლი, ლიმფური გზები, ინფექცია, გავრცელება... ეს სამედიცინო ტერმინებით შენიღბული ტექსტები!!

-ვის რა ინფორმაციას აწვდიდით ამ შრომებით, აა??-ხელ არტყამს ისევ მაგიდას

აბაკელიას ჯერ ეღიმება, მერე სიცილი წასკდება და გულიანად გაეცინება

-ხუმრობთ?

-არა, სრული სერიოზულობით გეკითხებით!!

-როგორ მიბედავთ, რას მეკითხებით? ვინ მოვკალი და ვისი ჯაშუში ვიყავი? როდის? 914 -ის მობილიზაციის დროს სამხედრო სამსახურში რომ გამიწვიეს და უფროს ექიმად დამნიშნეს მე -20 არტილერიის პარკის ბრიგადაში, მაშინ? თუ, კავკასიის ფრონტზე რომ ვიბრძოდი 7 თვე და სიკვდილს ვუყურებდი ყოველწამს თვალებში, მაშინ, ან 4 თვე რომ გალიციაში ვიბრძოდი, 11 თვე - ჩრდილოეთის ღვინის ფრონტზე, 10 თვე-ბროდის ფრონტზე, მაშინ! ან იქნებ მაშინ ვჯაშუშობდი, რევოლუციის დროს მე-11 არმიის სამხედრო-რევოლუციური კომიტეტის წევრი, იმავე არმიის კომისრის რწმუნებული, სამხრეთ-დასავლეთის სანიტარულ საბჭოთა საბჭოს წევრი რომ ვიყავი?? კარგად ჩაიხედეთ მაგ თქვენს ქაღალდებში - ხელით ურევს საბუთებს მაგიდაზე - სად და ვისთვის მიმსახურია და მერე მესაუბრეთ ასეთი სერიოზულობით!

ღარიბოვი წამოუხტება ამ ქმედებისას და ბადრაგებიც ეცემიან, ხელებს უკრავენ. აბაკელია ბადრაგებს არ ეწინააღმდეგება, მაგრამ საუბარს აგრძელებს:

 -და საერთოდ, ადვოკატი მომიყვანეთ. მთავარ მოსამართლესთან ან ციხის უფროსთან ვითხოვ შეხვედრას!

სერგო გაიმართება, გაიღიმებს, ქამარში ისწორებს პერანგს და ცინიკურად პასუხობს:

 -დიახ, დიახ, ბატონო პროფსეორო, როგორც თქვენ ბრძანებთ, ყველას ფეხზე დავაყენებთ, დღესვე, რა თქმა უნდა!

მერე მკაცრად გადახედავს ბადრაგს:

-გაიყვანეთ!

**სცენა 6.**

სცენის მარცხენა მხარეა განათებული, გისოსებს მიღმა აბაკელია ზის -გაოგნებული და ნირწამხდარი, აქეთ ვაჟა ყარაულობს და თან ახველებს.

სოსო გადახედავს რამდენჯერმე, ხმას არ ცემს. მერე ვაჟა გაბმულად და შემაწუხებლად დაახველებს. სოსო ფხიზლდება, მასში პროფესიული ინსტიქტი იღვიძებს, თითქოს მთელი დღის კოშმარი ავიწყდება, გისოსთან მოდის და მშვიდად ეკითხება:

- რამდენი ხანია, ასე გახველებთ?

- რა?

- რამდენი ხანია გახველებთ და ნახველი თუ ამოგაქვთ?

- მე პატიმრებთან საუბრის უფლება არ მაქვს! ჩემი ხველა თქვენ არ გეხებათ.

პაუზა, უყურებს..

-გასაგებია..- შებრუნდება და ისევ ნირწამხდარი დაჯდება

შუქი ქრება

**სცენა 7**

შუქი ისევ სცენის ნაწილს ანათებს. ისევ დაკითხვის ოთახი. ყველა ისევ თავის პოზიციებზე ზის- პატიმარი, ღარიბოვი, მისი დამხმარე და ბადრაგი.

-მაშ ასე, თქვენი სამედიცინო ინტერესები მეტ-ნაკლებად გავიგეთ. დავუბრუნდეთ თქვენს პარტიულ საქმიანობას!

- არანაირ პარტიულ საქმინობას არ ვეწევი და ეს მშვენივრად იცით!

- წარსულ პარტიულ ქტიურობაზე გეკითხებით! ახლა მომიყევით, რას აკეთებდით საბჭოთა რევოლუციის შემდეგ, ამხანაგო აბაკელია? სად წაბრძანდით ოქტომბრის რევოლუციის შემდეეგ, 1918 წლის თებერვალში? მიპასუხეთ!

- საქართველოში

- რატომ?

-როგორ რატომ, ეს ჩემი სამშობლოა, მე აქ ვაპირებდი ჩემი საექიმო და სამეცნიერო საქმიანობის გაგრძელებას, სანატორულ-კურორტული მკურნალობის აწყობას, დარგის განვითარებას.. ხომ მოგიყევით უკვე ყველაფერი..

- მერე, ჩამოხვედით თუ არა, თქვენს პროფესიულ საქმიანობას და ტუბერკუოზთან გააფთრებულ ბრძოლას შეუდექით, არა?

-ჯერ ერთი, დიახ, ეპიდემიებთან ბრძოლა და სასანიტარო ინსტიტუტის გახსნისთვის მუშაობა მაშინათვე დავისახე ჩემი საქმიანობის მთავარ მიმართულებებად და დავიწყე კიდეც კანონპროექტზე მუშაობა, მაგრამ საქართველოში ჩამოსვლისთანავე ესერთა პარტიის ამიერკავკასიის საოლქო კომიტეტის წევრად და კომიტეტის თავმჯდომარის ამხანაგად ამირჩიეს. ასე, რომ პარტიული საქმიანობის გაგრძელებამაც მომიწია, დიახ.

 -ააა. აი, ხომ ხედავთ!! აი, რისთვის ჩამობრძანდით თქვენს ე.წ. სამშობლოში! აქ არ იყო ჯერ საბჭოთა ხელისუფლება! გამოიქეცით მენშევიკებთან, არა?? არ მითხრათ, რომ საკმაოდ აქტიურად არ მონაწილეობდით პოლიტიკურ პროცესებში! ხომ არ დაგავიწყდათ რამე? ან ეს რა არის?? ვისი ხელმოწერაა ნეტა აქ? მიპასუხეთ, რა არის მეთქი ეს??

 -საქართველოს დამოუკიდებლობის დეკლარაცია

- ააა, ხედავთ? 1918 წლის 26 მაისს, ეს ვითომ რევოლუციონერი, მებრძოლი ხელს აწერთ მენშევიკური მთავრობის დეკლარაციას!! ამავე წელს, საქართველოს პირველ ეროვნულ ყრილობაზე, აგირჩიეს თუ არა **ეროვნული საბჭოს წევრად** ესერთა პარტიიდან? ჰო თუ არა?

-დიახ, ამირჩიეს

-რჩებოდით თუ არა ამ საკანონმდებლო ორგანოს შემადგენლობაში ფუნქციონირების ამოწურვამდე? ჰო თუ არა?

- დიახ, ვრჩებოდი

- და 1918 წლის 1 ივნისს, დამოუკიდებელი საქართველოს ეროვნული საბჭოს პირველივე სხდომაზე, ეროვნული საბჭოს მდივნის - დ. ონიაშვილის თანაშემწედაც ხომ არ აგირჩიეს, ნეტა! რატომ, რომელი დამსახურებისთვის?? ისევ გაგიმართლათ, არა??

- რისი თქმა გსურთ, ვერ ვიგებ! რაში მადანაშაულებთ. დიახ, ვიყავი ესერთა პარტიის წევრი, დიახ, შევუერთდი მათ, რადგან მომწონდა, რასაც ისინი პოლიტიკურ სფეროში მოითხოვდნენ - დემოკრატიული რესპუბლიკის დამყარებას, საყოველთაო საარჩევნო უფლებას, სიტყვის, სინდისის, კრებებისა და კავშირების თავისუფლებას, ეკლესიის გამოყოფას სახელმწიფოსგან, საყოველთაო განათლების უფლებას, მუდმივი არმიის გაუქმებას, 8 საათიან სამუშაო დღეს, სოცდაზღვევას, სახელმწიფოსა და მეპატრონეთა ხარჯზე პროფკავშირების შექმნას, „მიწის სოციალიზაციას“.. მეც მიმაჩნდა, რომ მიწა ხალხისაა, ქვეყნისაა და საზოგადოებრივი სარგებლობისათვის უნდა გადასცემოდა ტერიტორიულ კავშირებს და თემებს და ასე შემდეგ და ასე შემდეგ.. დიახ, მომწონდა ეს იდეები, ვემხრობოდი და ვიყავი მათი პარტიის წევრი და აბა საიდან ამირჩევდნენ?

- მოგწონდათ, დიახ! მოგწონდათ! მეც სწორედ ამას გეუბნებით, ამხანაგო აბაკელია!. თქვენც ჩვეულებრივი ბურჟუა ხართ და თქვენი ესერიც წვრილი ბურჟუაზიული პარტიაა! თქვენ არ განასხვავებთ პროლეტარიატსა და წვრილ მესაკუთრეებს, უარყოფთ პროლეტარიატის ხელმძღვანელ როლს რევოლუციაში და პროლეტარიატის დიქტატურის იდეას! თქვენ, მენშევიკებთან ერთად მხარს უჭერდით დროებით მთავრობას და, 17 წლის დეკემბერში, სხვა გზა რომ არ გქონდათ, ვითომ მემარცხენეებმა დამოუკიდებელი პარტია შექმენით გლეხობაში გავლენის შენარჩუნების მიზნით, დაიწყეთ ვითომ თანამშრომლობა ბოლშევიკებთან და ასე, გველებივით შეძვერით სახკომსაბჭოში. თქვენ რევოლუციის მტრები ხართ, კონტრრევოლუციონერები! ხალხის მტრები! -აბრახუნებს მაგიდაზე

- კონტრრევოლუციონერებიო? რაც მე რევოლუციაში მონაწილეობისთვის დამმართეს, თან არაერთგზის, თავად არ მოიკვლიეთ დაკითხვისას? ჩვენ ცარიზმის წინააღმდეგ ვიბრძოდით!

-კიი, კიიი, როგორ არა, იბრძოდით, ცხადია, დემოკრატიის სახელით! მუდამ ამოფარებულები ვითომ კეთილ მიზნებს! იბრძოდით! მაგრამ რა იყო თქვენი ბრძოლის იარაღი? ინდივიდუალური ტერორი! იქნებ ისიც მითხრათ, რომ ტერორისტული „მებრძოლი ორგანიზაცია“ არ შეგიქმნიათ, [მოსკოვში, იაროსლავში, რიბინსკში, სხვა ქალაქებში](https://ka.wikipedia.org/w/index.php?title=%E1%83%9B%E1%83%94%E1%83%9B%E1%83%90%E1%83%A0%E1%83%AA%E1%83%AE%E1%83%94%E1%83%9C%E1%83%94_%E1%83%94%E1%83%A1%E1%83%94%E1%83%A0%E1%83%94%E1%83%91%E1%83%98%E1%83%A1_%E1%83%90%E1%83%9B%E1%83%91%E1%83%9D%E1%83%AE%E1%83%94%E1%83%91%E1%83%90_(1918)&action=edit&redlink=1) ამბოხებები არ მოგიწყვიათ?

- არ მესმის, მე რატომ მესაუბრებით ამაზე, მე რა შუაში ვარ? ეგ მემარჯვენეების გზა იყო, ხომ ჩემზე უკეთ იცით! ამიხსენით, რა შუაშია 20 წლის წინანდელი ამბები ჩემს შემდგომ საქმიანობასთან, როცა საბჭოთა ხელისუფლებას და ხალხს ვემსახურები ამდენი ხანია და არანაირი კავშირი არ მაქვს პოლიტიკასთან. მე ექიმი ვარ, მეცნიერი და ჯანდაცვის ორგანიზატორი, თქვენ მშვენივარად იცით ყველაფერი! და მეც ვიცი, რომ ეს არაფერ შუაშია ჩემს პატიმრობასთან!

-აბა რა არის შუაში, ამხანაგო აბაკელია? მემარჯვენეების გზაო, ამბობთ? ისევ ეშმაკობა. ვითომ რომ გაიყავით, თქვენ არ იყავით, რომ მემარჯვენეებს შეუერთდით მერე ისევ, მოკალით ჩვენი ხალხი სად და სად არა! განა იმ თქვენმა მემარჯვენე ესერმა ქალმა, კახპა კაპლანმა არ ესროლა ამხანაგ ლენინს?

-ეს რა შუაშია ჩემთან, ვერ ვხვდები! საქართველოს ესერები არანაირ კავშირში არ არიან მაგ მოვლენებთან, თან მე მაგ დროს უკვე გავეცალე მათ, ეგ 30 აგვისტოს მოხდა, მე თებერვალში უკვე თბილისში ვიყავი

- დიახ, დიახ. თქვენ აქ გამოგიშვეს, როგორც ქართველი და როცა თქვენ აქ რაღაც თანამდებობებს იკავებდით, სწორედ იმ დღეებში, 1918 წლის ივნისში ესერებმა შექმნეს კონტრრევოლუციური მთავრობა სამარაში, მოაწყვეს ამბოხებები ვოლგისპირეთში, ციმბირსა და შორეულ აღმოსავლეთში. აღარ გახსოვთ თუ გღალატობთ თქვენი მეცნიერული ბრწყინვალე მეხსიერება? იმ წლებში, როცა ესერები აქტიურად იბრძოდნენ საბჭოთა ხელისუფლების წინააღმდეგ რუსეთში, საქართველოში რომ გამოიქეცით და, მენშევიკური მთავრობის ფრთის ქვეშ „მოღვაწეობდით“ თბილად, ე.წ. დამოუკიდებელ საქართველოს რომ აშენებდით, თქვენი აქ ჩაბუდება უბრალო შემთხვევითობა და გამართლებაა? თუ ესეც ჩემი მოგონილია?

-მე არცერთხელ არ მითქვამს, რომ რამეს იგონებთ. მე ვთქვი, რა ღირებულებების გამო შევუერთდი ესერთა პარტიას თავის დროზე, და რა შეცდომების გამო ჩამოვშორდი. მშვენივრად იცით, რომ სამოქალაქო ომის დასრულების შემდეგ პარტია საბოლოო დაიშალა. მისი ხელმძღვანელების ნაწილი დააპატიმრეს, ნაწილი ემიგრაციაში გაემგზავრა, ნაწილი კი, რომელიც არანაირი ტერორის და მკვლელობების მომხრე არ იყო, შეუერთდა რუსეთის ბოლშევიკურ პარტიას! მე სწორედ ამ ნაწილს მივეკუთვნები და ჩემი უმწიკვლო 20 წლიანი პროფესიული საქმიანობის ფონზე, ჩემს ახალგაზრდულ პოლიტიკურ შეხედულებებს რომ მახსენებთ იმის ნაცვლად, რომ საქმეზე მელაპარაკოთ, ეს კიდევ უფრო მეტად ადასტურებს იმას, რომ სხვა არაფერი გაქვთ და ვერც გექნებათ ჩემს წინააღმდეგ! ვითხოვ ადვოკატს და ჯანსახკომის წარმომადგენლის შემოსვლას!

-საქმეზე? აქამდე უსაქმურად ვსაუბრობდით, თქვენი აზრით, ხომ? საქმეზე მოუნდა საუბარი! კიდევ ადვოკატი და მთავრობა.. თავდებით გაშვებაც ხომ არ გნებავთ ადრინდელივით? თუ გგონიათ, რომ სულ გაგიმართლებთ და რაკი ცნობილი ექიმი და მეცნიერი ხართ, ხელს ვერავინ დაგაკარებთ? პირიქით!, სწორედ თქვენნაირები არიან საშიში ჩვენი სახელმწიფოსთვის - განათლებული, საზრიანი, კარგად შენიღბული მტრები! დასრულდა თქვენი დრო! ხვალ გავარკვევთ, როგორ შემოსრიალდით ესერებიდან ჩვენს სინამდვილეში და როგორ მოახერხეთ აქ გაპარპაშება!

-რა შენიღბული მტერი, რა გაპარპაშება, როგორ ბედავთ ჩემთან ასე საუბარს, როცა ხალხისა და სახელმწიფოსთვის ვიღწვი ამდენი წელია, როცა ყველაზე საშინელი და საშიში სენის საწინააღმდეგო მთელი ქსელი შევქმენი, როცა....

-კმარა! ხმა!-ცხვირწინ უბრახუნებს მაგიდაზე და ფანქარს ესვრის - თქვენ აქ თქვენი ინსტიტუტი და კათედრა ხომ არ გგონიათ, ლექციის კითხვა რომ დამიწყეთ! -წამოხტება -რა შექმენით და ვისთვის იღწვით, მაგასაც გავარკვევთ სულ მალე!

გაიყვანეთ!

**სცენა 8**

ნათდება საკნის მხარე. გისოსებს მიყრდნობილი ზის აბაკელია, ზურგით.

ვაჟა ისევ წამოახველებს.

იოსები მისკენ ბრუნდება, წამოდგება, ჯერ აპირებს რაღაცის თქმას, მერე წინა საუბარი ახსენდება და ისევ ჯდება

ვაჟა შეამჩნევს ამას და თვითონ იწყებს:

 - მესამე კვირაა, ასე ვარ, გავცივდი აქ. ვიფიქრე, რამდენიმე დღში გაივლიდა, მაგრამ.. ძალიან შემაწუხებელია უკვე.

იოსები მაშინვე ისევ წამოდგება;

-მშრალად გახველებთ, როგორც მესმის. მაგრამ დილაობითაც არ გაქვთ თუნდაც მცირე რაოდენობით ნახველი? საწოლში დაწოლისას გიძლიერდებათ?

-დილაობით? კიი, დილაობით განსაკუთრებით მაწვალებს, რომ წამოვდგები, ამიტყდება და სანამ არ ამომახველებინებს, არ მეშვება.. და კი, რამე რომ დავწვები, ამიტყდება ხოლმე. ცალკე ხველა და ცალკე ჩემი ცოლი))

-სისხლი ხომ არ ამოგიღიათ? ან სისხლნარევი ნახველი შეგიმჩნევიათ?

-სისხლი? შეკრთება ვაჟა - რას ამბობთ, ეგ ხომ უკვე მომაკავდავებს სჭირთ! -თან ფრთხება, თან ბრაზდება

-არა, არაა ასე. დამიჯერეთ. საწყის ეტაპზეც ხშირად გვხვდება, როცა ფილტვში სისხლძარღვი ზიანდება.. სიცხეები, დაბალი სიცხეები ხომ არ გაქვთ, განსაკუთრებით საღამოობით. ოფლიანობა? წონაში დაიკელით, როგორ გგონიათ?

-სიცხე? ეგ არ ვიცი, არ გამიზომია. დაკლებით დავიკელი, კი, შარვალზე ვატყობ. ოფლიანობაც მაქვს, გულიც მიჩქარდება..

- მოკლედ, ექიმთან უნდა მიხვიდეთ. ფილტვები მოასმენინოთ და კიდევ რამდენიმე ანალიზია.

-ეგ კი, ცოლიც მაგას მეუბნება, მაგრამ როგორ? მაგის დრო არაა.. სულ აქ ვარ ლამის..

-ჰოო.. დრო ნამდვილად ცოტაა. უკვე ძალიან ცოტა.. არადა, ბევრი ჩანდა.. საკმაოდ ბევრი

-ეჰ, ბევრი დრო მარტო უსაქმურებს აქვთ, დრო ყოველთვის ცოტაა, მხოლოდ სამსახურს თუ ჰყოფნის, ცხოვრებას-აღარ..

-მართალია, მაგრამ ზოგჯერ სწორედ საქმე და სამსახურია ჩვენი ცხოვრება. აი, მე, რამდენი საქმე მქონდა და აქ ვაგდივარ იმის ნაცვლად, რომ ყველაფერს ვაგროვებდე, ვაწესრიგებდე, ვაბინავებდე, რაც დარჩა, გადამქონდეს - რაც იქ გვჭირდება!. ღმერთო, რამდენი რამ დაიკარგება ახლა! რამდენი რამაა გასაკეთებელი, რომ ყველაფერი იქაც საათივით აეწყოს-ლაბორატორია, დისპანსერი, საავადმყოფო, საოპერაციოები, სამკურნალო ოთახები, საკონფერნციო, ბიბლიოთეკა.. ცალკე ლექციები.. რამდენი ლექცია გაცდა უკვე..

ვაჟა უყურებს დაბნეული, გაოგნებული, კაცი დასახვრეტადაა განწირული და სამსახურზე დარდობს..

 - კარგი, დაიძინე ახლა. არ მაქვს პატიმართან საუბრის უფლება!

- და დროც..- ხუმრობს იოსები

ვაჟა ცოტა იბნევა, ცოტა ბრაზდება, მერე ლბება

 - დროც არ მაქვს, ჰო! ქვეყანა საქმე მაქვს მეც! შუქს უწევს. სიჩუმე

- ხვალ კოდეინი იყიდე, რომ წახვალ აქედან. ცოტა მაინც დაგიმშვიდებს ხველას და როგორც კი დასივენებ, ჩემი სახელით მიდი ალადაშვილთან. კარგი ექიმია..-ისმის სიჩუმეში

**სცენა 9**

**დაკითხვის ოთახი. იგივენი.**

 **-** მაშ ასე, ამხანაგო აბაკელია - ფურცლავს წინა დაკითხვის ოქმს

-არც კონრრევოლუციონერი და არც ტერორისტი არ ვარო, ამბობთ, არ ვასრულებდიო ესერ-ის ფარულ დავალებებსო, არ მოაწერთ ხელს ამ აღიარებას, არა?

-არა. ვაფიქსირებ, რომ არანაირ ტერორისტულ ორგანიზაციასთან და ტერორისტულ საქმიანობასთან არანაირი კავშირი არასდროს მქონია და არ მაქვს.

- ე.ი. თქვენ უარყოფთ, რომ ეროვნულ საბჭოში სოციალისტ-რევოლუციონერების პარტიიდან იყავით? ასევე, ამიერკავკასიის სეიმშიც..

- არა, ბატონო, მაგის უარყოფა როგორ იქნება, ხუმრობთ? ამდენი ოფიციალური დოკუმენტი არსებობს, გაზეთებშიც ქვეყნდებოდა სიები, მე უბრალოდ იმას ვამბობ, რომ მე ტერორისტი, მენშევიკი და ბურჟუა არ ვიყავი, როგორც მიწოდეთ. მე ქუთაისში დაბადებული უბრალო გლეხი გახლავართ და ამ წუთას, როგორც მოგეხსებათ, ვარ სრულიად უპარტიო!

-ამაშია, საქმე, ამხანაგო აბაკელია! საბჭოთა საქართველოში ცხოვრობთ, ამხელა თანამდებობებზე ხართ - დოცენტურა, კათედრები იქ, აქ, ტუბინსტიტუტის დირექტორი, ყოფილი ესერელი და რატომღაც სრულიად უპარტიო!! ჩვენი პარტიის წარმომადგნელებს კარგად უგზავნით წერილებს მოსკოვში!!

- ცხადია, ჩვენი უწყებები ხომ ჯანსახკომს ემორჩილება, სამკურნალო-სანიტარულ სამმართველოს და აბა, ვისთვის უნდა მიმეწერა, თუ არა ჩერნიკოვისა და ხოდოროვსკისთვის!

-მანამდე, აღიარებთ, რომ ე.წ. „თქვენი“ უწყებები ჩვენს ჯანსახკომს და ადგილობრივ ხელისუფლებას ემორჩილება! თუ მართლა თქვენი საკუთრება გგონიათ ეს ინსტიტუტი! როგორც პარტია და მთავრობა გადაწყვეტს, ისე იქნება და იქ იქნება!-ისევ ხელს აბრახუნებს მაგიდაზე

-ამაზე არ ვსაუბრობთ დღეს! გვიპასუხეთ, რა კავშირი გქონდათ მენშევიკურ ხელისუფლებასთან!

- ისევ იგივე! რა კავშირი უნდა მქონოდა, ესერებიდან ვიყავი ეროვნული საბჭოს შემადგენლობაში და ჯანმრთელობის კომიტეტს ვეკუთვნოდით, ჩვენს პროფესიულ საქმეს ვაკეთებდით. ხომ აგიხსენით, ჩემი ინტერესი, როგორც ექიმის, ეპიდემიებთან ბრძოლა და სასანიტარო ინსტიტუტის დაარსება იყო. ამის არაერთი საბუთი არსეობს არქივში. გახსენით, ნახეთ, რა წერილებს ვწერდით, რისთვის ვიბრძოდითრა კანონპროექტებს ვაკეთებდით. გიმეორებთ- სხვადასხვა დაავადებებთან ბრძოლა, მოსახლეობის განსწავლა, ეპიდემიებისგან დაცვა, ეპიდემიებს შეწირულთა ოჯახის წევრების დახმარება, ჯანმრთელობის დეპარტამენტის დაარსება, სასანიტარო ინსტიტუტის გახსნა და ასეთი სუფთა საორგანიზაციო-სამედიცინო საკითხები იყო ჩემი საქმე იმ საბედისწერო საბჭოში!

-აჰა, ახლა სასანიტარო ინსტიტუტიო. ანუ ეს ინსტიტუტების მანია სულ გქონდათ!

აბაკელია ღრმად ამოისუნთქავს:

-ეს აუცილებელი უწყებაა, რომ ქვეყანაში ინფექციური დაავადებები გაკონტროლდეს, ნუ რაზე ვსაუბრობთ.. მენშევიკებთან, კი ყველამ იცის, ესერებს რა დამოკიდებულებაც ჰქონდათ, ჯერ ერთი, არც ვიარსებებდით, ალბათ, ცალკე პარტიად არც ჩამოვყალიბდებოდით, დამოუკიდებლობა რომ არ გამოცხადებულიყო.

-ანუ, აღიარებთ, რომ დამოუკიდებლობა არ იყო საჭირო!

-არა, დამოუკიდებლობა საჭირო იყო, რათა ერი ფიზიკურ განადგურებას გადარჩენილიყო და შეგვენარჩუნებინა რევოლუციის მონაპოვარიცა და დემოკრატიული წყობილებაც. ამიტომ, კი დამოუკიდებელი სახელმწიფოს პოლიტიკა - ერთადერთი მისაღები პოლიტიკა იყო. მაგრამ, როგორც პარტია, პირიქით, ჩვენ ვებრძოდით მენშევიზმს საქართველოში. უფრო მეტიც, საკმაოდ მძიმე ბრალდებებს ვუყენებდით მენშევიკებს. რევოლუციის მთავარი მონაპოვარი -სიტყვისა და აზრის თავისუფლებას, მენშევიკებმა უკუაგდეს. მაშინ ამბობდნენ კიდეც, პრესის დევნაში საქართველოს რესპუბლიკამ ყველას გაასწრო.. პიროვნების ხელუხლებლობის პრინციპს არღვევდნენ, აპატიმრებდნენ, ჩრეკდნენ.. სამწუხაროდ, მაშინ ბიუროკრატია ისე აყვავდა,რომ... საკუთარ თავზეც გამოვცადე. დისერტაციის დროს არ მიწერია იმდენი, რაც იმ დროს, რომ კანონპროექტები გაგვეტანა, მაგრამ საბოლოოდ, საქმეს ვაკეთებდით. თუმცა, ესერები მენშევიკებს, პირადად ნოე ჟორდანიასაც დიდად არ სწყალობდნენ, სოციალ-დემოკრატიის ლოცვა კურთხევითა და მათი პირდაპირი წინადადებით ავიდა ტახტზე „ნოე პირველიო“, ამბობდნენ.. -თავს იქნევს და აგრძელებს:

 - მაინც ვერ ვიგებ, თქვენ იცით ესერების დამოკიდებულება ჟორდანიას მთავრობის მიმართ და, თუ ესერობისთვის დამაპატიმრეთ, მენშევიკად და მათ მომხრედ როგორ აღმიქვამთ!!!

- მშვენივრად, რადგან მათთან თქვენი ერთობის არაერთი ფაქტი არსებობს! განა თქვენ არ უცხადებდით მათ სრულ მხარდაჭერას და თანადგომას საქართველო-სომხეთის ომის დროს?

- რათქმა უნდა!! ამ საკითხში როგორ შეიძლებოდა რომ არ დაგვეჭირა მხარი?? რას ამბობთ?? მართლა ვერ ხვდებით, რა იყო ამის მიზეზი? „სომხები შეეზარდენ ჩვენ ცხოვრებას, მათთან ჩვენ გაბმული გვაქ მჭიდრო კავშირი. მაგრამ, სამწუხაროთ, ეს ერთობა რამოდენიმეთ შეირყა,და ჩვენ ვაცხადებდით, რომ ორივე ერის დემოკრატიას, მშრომელ ხალხს დიდი გამჭრიახობა, დიდი დაკვირვება დასჭირდება ომის სალიკვიდაციოთ და ძველი ურთიერთობების აღსადგენათ.“ ესერთა პარტია ამ ომის გაჩაღებაში პირდაპირ ადანაშაულებდა დაშნაკთა პარტიას, ყველასთვის აშკარა იყო, რომ ორ მეზობელ სახელმწიფოთა შორის ბრძოლის გაჩაღებაში დამნაშავეა მხოლოდ დაშნაკცაკანთა პარტია იყო!. სულ ბოროტ სულათ ევლინებოდნენ ეგენი სომხის დემოკრატიას, მშრომელ ხალხს.“ სომხეთის დაშნაკურმა მთავრობამ მაშინ ყურად არ იღო საქართველოს მთავრობის ძალიანაც სამართლიანი შეთავაზება კონფერენციის გამართვისა, რომლის მიზანიც უნდა ყოფილიყო სადავო საკითხების განხილვა. მაგრამ მათი უპირველესი მიზანი იყო დემოკრატიული საქართველოსთვის ძირის გამოთხრა და ანარქიული მდგომარეობის შექმნა. აქედან გამომდინარე, ესერები ვამართლებდით საქართველოს მთავრობის ქმედებებს, გამოვიდა, რომ ქართველების მიერ ძმურად გაწვდილ ხელს შოვინისტებმა ტყვიით უპასუხეს.. ეს...ეს სრულიად ამორალური და ანტიკონსტიტუციური იყო!

-აი, აი, ბატონო პროფესორო ექიმო... თავი რომ ლექციაზე გგონიათ... კარგია, კარგიიი, რაც მეტს ისაუბრებთ, მით მეტი წამოგცდებათ! ამ წამს აღიარეთ, რომ მენშევიკური მთავრობისთვის ძირის გამოთხრა უნდოდათ დაშნაკებს და ამიტომ დაუდექით დაუჭირეთ მხარი ნოე პირველს და მის დამქაშებს, არა, თავად მენშევიკებო?

 - თქვენ ყველაფერს თქვენებურად შიფრავთ! საქმე მთავრობას კი არა, ორი მეზობელი ქვეყნის ურთიერთბის გაფუჭების მცდელობას ეხებოდა! საქართველო-სომხეთის ომის დაშვება წარმოუდგენელი იყო, რა შუაშია აქ მენშევიკობა?? გიმეორებთ, ჩვენ საქართველოში ვებრძოდით მენშევიზმს!

-და რუსეთში - ბოლშევიზმს, არა? -სოსო შრება, ჩუმდება

-მიპასუხეთ!

- ნუ, იყო პარტიის ასეთი კურსი, მაშინ ორივე მიმართულება რაღაც კრიზისს განიცდიდა, ამიტომ...

- ამიტომ თქვენი ლიდერები აცხადებდნენ, რომ (იღებს ფურცელს) „დღეს ბოლშევიზმი ეს არის სოციალიზმი უდემოკრატიოდ, მენშევიზმი ეს არის დემოკრატია უსოციალიზმოდ. ჩვენ ვუარყოფთ როგორც პირველის ავანტიურისტულსა და „პოგრომულ“ ხასიათს, ისე მეორის ოპორტუნიზმსა და ჯგუფურ ავადმყოფობას!“ მეორეში გეთნხმებით, მაგრამ ბოლშევიზმს როგორ უწოდებდით ავანტიურულს და პოგრომულს, როცა თავად გაუგონარ ტერორისტულ აქტებს აწყობდით და საშინელ ავანტიურებზე მიდიოდით! აბრახუნებს ხელს. თქვენ მავნებლები და ხალხის მტრები ხართ!

- როგორ ვართ ხალხის მტრები, როცა ყველგან ვაცხადებდით, ვწერდით, ვაქვეყნებდით პარტიის ძირითად ამოცანებს, ყველგან ვამბობდით, აქაც გითხარით და კიდევ გიმეორებთ, რომ სოციალისტ-რევოლუციონერთა პარტია არის მშრომელი გლეხობის და ქალაქის პროლეტარიატის პარტია, რომელიც მოითხოვს 8-საათიან სამუშაო დღეს, მუშათა მდგომარეობის გაუმჯობესებას, მიწის უსასყიდლოდ გადაცემას მშრომელი გლეხობისთვის, რომ უნდა მოისპოს მიწის ყიდვა-გაყიდვა და იჯარით გაცემა! პატარა ერებისთვის ეროვნულ-კულტურული ავტონომიის მოთხოვნებსაც კი ვაყენებდით, ავტონომიაზე ვსაუბრობდით, რანაირად გამოვდივართ ამ ხალხის მტრები, ვერ ვიგებ თქვენს ლოგიკას!. თქვენც მშვენივრად მოგეხსენებათ, რომ ესერების პარტიის მოთხოვნილებანი ორ სიტყვაში გამოიხატებოდა: „მიწა და თავისუფლება“.

-კარგი, დავუშვათ ასე იყო რევოლუციამდე, მერე?? მერე ხომ გაიყავით და საბჭოთა ხელისუფლების პირწავარდნილ მოწინააღმდეგეებად ჩამოყალიბდით!

-მემარჯვენეები, შეიძლება, მაგრამ მემარცხენეები ხომ გარიგდნენ, მთავრობის შემადგენლობაშიც კი შევიდნენ რუსეთში. უბრალოდ, აქ, საქართველოს ბოლშევიკებმა არ მოისურვეს ჩვენთან თანამშრომლობა. ნუ, არა და არა! არც უცდიათ, არც ერთი ნაბიჯი არ გადმოუდგამთ, არც ჩვენი, არც სხვა პარტიებისკენ და.. ნუ რა აზრი ჰქონდა ჩვენს არსებობას?? 21 წლის ბოლოს, ფაქტობრივად, არსებობა შევწყვიტეთ. და მე ხომ, მაგ დროს ისედაც წიგნი გამოვეცი, თავიდან ბოლომდე ჩემს პროფესიაში გადავეშვი, მთლიანად ჩამოვცილდი პარტიულ საქმიანობას. თუკი რამეს ვაკეთებდი დღე და ღამე, ამ სიტყვების პირდაპირი მნიშვნელობით, ეს სამედიცინო, საორგანიზაციო, სამეცნიერო საქმეებია იყო, ნუ ეს ხომ ხელისგულზე დევს!! -მაგიდაზე გაშლილ საბუთაებზე ანიშნებს.

-ხელისგულზე ის დევს, რომ ესერების და სხვა პარტიების საცოდავმა ნარჩენებმა გადაწყვიტეთ, შექმნილიყო საერთო ფრონტი ბოლშევიკურ საოკუპაციო რეჟიმთან საბრძოლველად! თქვენ, ბოლშევიკებს მიტმასნილი ნაძირლები, სინამდვილეში საქართველოს მიერ ე.წ. დამოუკიდებლობის აღდგენას ცდილობდით! თქვენი იოსებ გობეჩია არ ირწმუნებოდა, რომ სინამდვილეში საბჭოთა რუსეთის მიერ საქართველოს ოკუპაცია განხორციელდაო და ქართველმა პატრიოტებმა ბოლშევიკ ოკუპანტთა წინააღმდეგ უნდა იბრძოლონო? დამკომის მიერ იმისთვის არ გაიგზავნა უცხოეთში, რომ პოლიტიკურ ემიგრაციასთან სახალხო ამბოხებასთან დაკავშირებით მოლაპარაკება ეწარმოებინა?? -საყელოს ისწორებს, ბოლთას სცემს ოთახში

 -ჰმ.. 24 წლის აჯანყების სამარცხვინო მარცხის შემდეგ, იძულებული გახდა, ემიგრაციაში დარჩენილიყო, თორემ მისი ბუნდღა არ იქნებოდა ახლა. იქაც ხომ ვერ ისვენებს, ჯღაბნის გაუთავებლად რაღაცეებს ეროვნულ თავისუფლებაზე, ოკუპაციაზე, საბჭოთა ტერორზე, რეპრესიებზე.. მაგრამ არაუშავს, მივწვდებით მასაც! ხომ იყავით მეზობლები, ძმაკაცები, თანაპარტიელები! მის ავანტიურისტ ძმასთანაც ხომ მეგობრობდით აქ!! თუ გაბედავთ და უარყოფთ თქვენს ურთიერთობას!

 მოყევით ახლა, რა კავშირი გაქვთ მასთან, რა ინფორმაციას გაწვდით, როგორ აწყობდით ძირგამომთხრელ საქმიანობას, როგორ ამზადებთ აქ ტერაქტებს და როგორ ეწევით დღემდე ჯაშუშურ საქმიანობას ჩვენი მტერი უცხო სახელმწიფოების სასარგებლოდ!- უბრახუნებს ხელს მაგიდაზე, წინ უდგება და სახეში ჩასქერის

 -ღმერთო ჩემო, რა ტერაქტები, რა ჯაშუშობა, საიდან მოიტანეთ, რა ფაქტები გაქვთ, მაჩვენეთ ერთი წერილი, დეპეშა, დოკუმენტი, რომელიც ამას ამტკიცებს, და კი ბატონო!

-ივანე გობეჩია, ივანე ლორთქიფანიძე, მიხეილ ჭანიშვილი, კიდევ რამდენი დაგისახელოთ?-იმედია, გეცნობათ ეს ხალხი

-დამცინით? ხომ იცით რომ მეცნობა და ერთად ვიყავით პარტიაში

-ისიც გეცოდინებათ, რომ სამივე დახვრეტილია! შარშან მოვუღეთ ბოლო ამ ხალხის მტრებს! საბუთად მარტო მათთან თქვენი მეგობრობაც კმარა, მაგრამ ჩვენ ასე არ ვმოქმედებთ, ჩვენ მტკიცებულებების საფუძველზე ვასამართლებთ ხალხს!

-ძალიან კარგი, ეჭვი არ მეპარება. ამიტომაც გთხოვთ მტკიცებულებებს. მაჩვენეთ, ან მომეცით ადვოკატის აყვანის უფლება და მას აჩვენეთ. ასე როგორ შეიძლება ადამიანის დადანაშაულება, დაპატიმრება, ცილისწამება..

- ცილისწამება! ცილისწამება, ხომ?? ამდენი საბუთი, ამდენი კავშირები ესერელებთან ტერორისტებთან, ბოლშევიზმის, საბჭოთა საქართველოს მტრებთან და ცილისწამებაო, ამბობთ?

-არანარი ტერორისტები ისინი არ არიან, მშვენივრად იცით და რომც ასე იყოს, მე მათთან კავშირი არ მაქვს და ვერც მექნებოდა!!

-გაქვთ და მხილებულიც ხართ ამაში!

-როგორ, რით, საიდან? მაჩვენეთ ეს სამხილები!

- აი, ჩვენებები - გეგეჭკორის, მესხის, ციციშვილის და ა.შ. და ა.შ. და ა.შ... მხილებული ხართ ამ ჩვენებებითაც და აგერ, თქვენი დაშიფრული მასალებით და სქემებით!!

დაუყრის ლექციის მასალებს

სოსო დასქერის და ჯერ ეღიმება, მერე წასკდება სიცილი და მერე ხარხარებს გემრიელად!

-რა გაცინებთ, როგორ ბედავთ!

ანიშნებს და გადაუჭერენ. აბაკელი ხელს მკლავზე იკიდებს, ჯდება, სულს გადაიტანს

და ამოცრის

- ღმერთო ჩემო, ეს ხომ უკვე მართლა სასაცილოა, ეს სიგიჟეა, სიბრიყვეა - ეს ხომ ფილტვის პათოლოგიური მასალის ფოტოები და სადიაგნოზო ალგორითმებია, რა რუკა და რა ტერორისტული სქემა, რაც ამბობთ!

-ეს ფოტოეა, და ეს? ეს? ეს? -წინ უდებს რამდენიმე ქაღალდს

 -ესენი ყველა ხელითაა შესრულებული და ბავშვიც კი მიხვდება, რომ დაშიფრული რუქებია! ეს რგოლები - სამხედრო პუნქტებია, ეს ხაზები და არხები - მისასვლელი გზები, გვირაბები, ეს ლაქები - ტბები, წყალსაცავები, ეს ციფრები - თარიღები და სხვა დამატებითი ნიშნები!! ან იტყვით, რა ადგილებია აქ და რა ტერორისტული აქტები დაგეგმილი, ან ჩვენ თვითონ გავშიფრავთ და ბოლოსაც მოგიღებთ, არამზადავ!

სოსოს ისევ მწარედ ჩაეღმება, ამჯერად სიცილის თავი აღარ აქვს, ნელა მიუჯდება მაგიდას, ერთმანეთის გვერდით დადებს ნახატებს, თვალებში უყურებს გამომძიებელს ჩუმად, მაგრამ დამარცვლით და მტკიცედ ეუბნება:

- ეს რგოლები-ჩვენი ფილტვების საჰაერო ბუშტკები, ანუ ალვეოლებია განივკვეთში, ეს ხაზები და არხები ჩვენი სისხლძარღვები და ბრონქებია, ეს ციფრები - ფილტვის სეგმენტები და წილაკები, ეს ლაქები - ტუბერკულოზური ინფილტრატები. ეს ჩემი ცოლის მიერ გადახატული ფილტვის პრეპარატებია, რომელსაც ლექციების დროს ვიყენებ თვალსაჩინოებად, რადგან ბევრი სასწავლო მასალა გვაკლია და ასე ვქმნით-ნახატებით და ფოტოებით ჯერ-ჯერობით!

-აჰა. ცოლის მიერ გადახატული, არა? ანუ ისიც ჩართულია თქვენს ჯაშუშურ საქმიანობაში!

აქ უკვე სოსოს თვალები ენთება, ნახატებს დებს, წამოხტება და ბორკილიანი ხელებით წვდება საყელოში ღარიბოვს

 - როგორ ბედავ!!

მაშინვე მივარდებიან, გამოგლეჯენ დამკითხველს, ურტყამენ უმოწყალოდ, იოსები კარგავს გონებას, მოსდის სისხლი, წყლის მოსხურებით მოასულიერებენ.

-გაათრიეთ!

**სცენა 10**

მხარზე მოკიდებულს შეათრევენ საკანში, დააგდებენ, ის კედელს ენარცხება, დასცინებენ -„ჰეი, ფრთხილად, პროფესორა, თორემ აქ შენნაირი მაგარი ექიმები არ გვყავს“ და გადიან

ვაჟა მათი გასვლისთანავე დგება, კარს აღებს, პატიმარს გაასწორებს, თავქვეშ ტილოს უფენს და გამოდის, ადგილზე ჯდება, ხშირ-ხშირად გასქერის და ნელა, ერთ-ორჯერ ახველებს .

ცოტა ხანში, სიჩუმეში, პატიმრის ხმა ისმის:

-ნაკლებად გახველებს, კარგია. იყავი ალადაშვილთან?

-დიახ, დიახ. ზედ გადამყვა. პასუხებს ველოდებით. ხველის წამალსაც ვსვამ და ცოტა ამოვისუნთქე.. მადლობა. მიდის გისოსებთან ახლოს, ეჭიდება ხელებით, თითქოს სურს, მოანგრიოსო და ასე რჩება.

საკანს მიღმა სიჩუმე ისადგურებს და სცენაზე შუქი ქრება

**სცენა 11**

აბაკელია ისევ დაკითხვაზე გაჰყავთ, ვაჟა თავის ადგილს იკავებს, სცენის შუა და მარჯვენა ნაწილში ისევ დაკითვის ოთახი ნათდება.

პატიმარს სვამენ და ამჯერად სკამზე აბამენ

სოსო ახედავს აქეთ და იქით ბადრაგებს, გაიბრძოლებს ჯერ

- ეს რა არის, რა საჭიროაა, რას აკეთებთ! როგორ ბედავთ.-. მაგრამ ისინი გულგრილად აგრძელებენ საქმეს და ესეც ემორჩილება

- აბა, დიდი ექიმო და სამყაროს გადამრჩენელო! დღეს თქვენს ჯაშუშურ საქმიანობაზე გვიამბეთ დაწვრილებით. წინაზე ცოტა დაიღალეთ და ვეღარ მოვახერხეთ საუბრის გაგრძელება. -მიმართვს ცინიკურად.

-გიმეორებთ, არანაირ ჯაშუშურ საქმიანობას მე არ ვეწევი!

-ადასტურებთ თუ არა, რომ იყავით და გარკვეულ ხანს ცხოვრობდით საფრანგეთში

-დიახ, ვადასტურებ.

-რამდენჯერ შეხვდით და ვის ემიგრაციაში კურდღლებივით გაქცეული მთავარობიდან და თქვენი ტერორისტული პარტიიდან.

-გიმეორებთ და დააფიქსირეთ ოქმში, რომ 21 წლიდან მოყოლებული თავით გადავეშვი ჩემს საექიმო და საორგანიზაციო საქმეებში, გამოვეცი წიგნი, ვკითხულობდი ლექციებს, 24 -ში დავიცავი დისერტაცია, ვმუშაობდი ექიმად, ვიღებდი პაციენტებს ყოველდღ, შაბათ-კვირის გარდა, თან დავრბოდი ექიმთა დახელოვნების კურსების, დოცენტურის, ტუბერკულოზის კათედრის, ტუბერკულოზის ამბულატორიის, დისპანსერის გახსნის საკითხებზე, ვგეგმავდი სამეცნიერო-კვლევითი, სასწავლო და პრაქტიკული ცენტრის მოწყობას, დღესა და ღამეს ვასწორებდი შრომაში! სრულიად, გესმით? სრულიად ჩამოვშორდი პოლიტიკურ საქმიანობას!! ან როდის და რანაირად უნდა მომესწრო ეს, როცა ყოველი ჩემი დღე ჭლექთან ბრძოლის ორგანიზებას და პაციენტებს ეძღვნებოდა?

- მორჩით? კი ბატონო, ოქმში დაფიქსირებულია. ნუ გავიწყდებათ, რომ იმ თქვენს კათედრებზე არ ბრძანდებით!! მოკლედ და გასაგებად გვიპასუხეთ. გერმანიაში თუ ცხოვრობდით და რა მიზნით იმყოფებოდით იქ.

-დიახ, გერმანიაშიც ვცხოვრობდით ცოტა ხანს, რადგან ლექციების წასაკითხად მიმიწვიეს

-აჰა, დაელიათ გერმანელებს პროფესორები და ექიმები და, თქვენ მიგიწვიეს!

-არა, ცხადია, არ დაელიათ და იმათ რომ ჰყავთ ისეთი და იმდენი, ნეტა მაშინ ან მალე ჰყოლოდეს საქართველოს. მაგრამ, მე მიმიწვიეს ჩემი დისერტაციის გამო, რადგანაც მე აღვწერე პირველმა პირველადი ბუდიდან ტუბერკულოზის ლიმფური ჯირკვლებით გავრცელების გზა. მე გამოვიკვლიე პირველმა ორგანიზმში ტუბერკულოზის გავრცელების მანამდე შეუსწავლელი ლიმფური გზები.

ბრავო, ბრავო პროფესორო-ტაშს უკრაავს, თან უახლოვდება, წინ იხრება და ისევ ჯიქურ ეკითხება:

 -გერმანიაში ყოფნისას ვის ხვდებოდით და რა ინფორმაციას გადასცემდით

- ჩაწერეთ - არ ვხვდებოდი არავის, არანაირ ინფორმაციას არც ვფლობდი და არც გადავცემდი, ვკითხულობდი ლექციებს და კოლეგებთან და სტუდენტებთან ლიმფური გზებით ტუბერკულოზის გავრცელების დასადასტურებლად წარვადგენდი ანატომიურ პრეპარატებს..

-აჰა. ანუ მთელს მსოფლიოში თქვენ ხართ ერთადერთი, ვინც ორგანიზმში ჭლექის ამ რაღაც გზებით გავრცელება შეისწავლა. სწორად გავიგე? - იღებს ხელში მის წიგნს.

-დიახ, ამჯერად სწორად გაიგეთ!

მკაცრად გადმოხედავს, სოსო დაიჭერს ამ მზერას და უფრო მომბალი ტონით გააგრძელებს:

-აი, სწორედ მაგ წიგნშია პრეპარატების ფოტოებიც შესული და ნახატებსაც მაგ პრეპარატებიდან და ფოტოებიდან აკეთებდა ჩემი ელენე, იმ დღეს რომ გიხსნიდით.. იმედია, გეცნობათ ახლა და მიხვდებით, რომ არანაირი დაშიფრული რუკები ეს არაა)

გამომძიებელი ფურცლავს წიგნს, ათვალიერებს ცოტა ხანს. დახურავს, დადებს, გაივლ-გამოივლის ქამრის და პერანგის სწორებით, მერე ზურგით დაუდგება გავაზე ხელებდაწყობილი და ყრუ ხმით ეკითხება

-სად გაიცანით ეგ თქვენი ელენე?

- ჩემი მეუღლე, ელენე ასათიანი, ცნობილი ბიოქიმიკოსის და მეცნიერის, ვლადიმერ ასათიანის დაა და რადგან მე და ლადოს პროფესიული ურთიერთობა ხშირად გვიწევდა, სწორედ მისგან გავიცანი ელიკო აბასთუმანში. ძალიან მომეწონა, შემიყვარდა, შესანიშნავად გავუგეთ ერთმანეთს და დავქორწინდით კიდეც.

- აბასთუმანში, არა? -შემობრუნდება, ხელებით სკამს დაეყრდნობა, სახეს ახლოს მიუტანს და გამოცრის

- დავბრუნდით ისევ უკან, იმ ბებრუხანა გოპაძესთან, ნიკოლოზის და მისი საიმპერატორო ოჯახის მსახური გენერალ-მაიორი რომ ბრძანდებოდა, ნამდვილი "სტატსკი სოვეტნიკი", არა?? რუსეთ-თურქეთის და 1-ლი მსოფლიო ომის მონაწილე, ჩინ-მედლებით დახუნძლული, ისიც დიიიდი ექიმი, მთელი კავკასიის სამხედრო ოლქის სამხედრო-სანიტარული სამმართველოს უფროსი, მერე აბასთუმნის მინერალური წყლების დირექტორად რომ დაბრძანდა და კარგი ცხოვრება მოიწყო! მისი სიძე არ ბრძანდება განა თქვენი ცოლისძმა? მაგარი წრე შეიკარით, მოკლედ!. კარგად მოიწყვეთ თქვენს პირად აგარაკად აბასთუმნის სახელმწიფო კურორტი! მთელი ოჯახი ხართ დასაჭერი და ამოსაჟუჟი!

-რას ბრძანებთ, ჩემი ცოლი და მისი ძმა რა შუაში არიან საერთოდ, ჩემს ესერულ წარსულთან და ტერორისტობასთან, როგორც თქვენ მაბრალებთ! ან როგორ აყენებთ შეუარაცხყოფას ადამიანს, რომელმაც მინერალური წყლების კურორტიდან აბასთუმანი ნამდვილ ტუბსაწინააღმდეგო სადგურად აქცია და მთელს რუსეთში გაუთქვა სახელი! ილია გოპაძე ტუბერკულოზის სამკურნალო კურორტის დამაარსებელი და ტუბერკულოზთან ბრძლის ფუძემდებელია-მეთქი საქართველოში, მე კი მხოლოდ მისი ჩრდილი, პატარა ადამიანი, რომელიც დიდ პატივს ვცემ გოპაძის შრომას, აბასთუმანში პირველი ტუბსანატორიუმის დაარსებას და, უბრალოდ, თავგამოდებული ვიღწვი ეს წლებია, ამ კურორტის რეაბილიტაციისათვის.

 - რომელი გოპაძის შრომას სცემთ პატივს, იმ ჭლექიან პრინცს რომ თავს ევლებოდა, იმპერატრიცას ნაჩუქარ ძვირფას ბრასლეტს და მადლობებს რომ ინახავდა დიდის ამბით, პეტერბურგში რომ დარბოდა და საბჭოთა ხელისუფლებას ამრეზით შეჰყურებდა? ან აბასთუმნის სანატორიუმი და მისი განვითარება თუ ასე გიტაცებდათ, რას გადაირიეთ, იქ რომ გადააბრძანეს ეგ თქვენი საეჭვო ბაცილების მწარმოებელ-გამავრცელებელი ტუბინსტიტუტი?? გესმით მაინც, რა ურთიერთგამომრიცხავ რამეებს აბრეხვებთ??

- როგორ მესაუბრებით, რა უფლებით მექცევით ასე უპატივცემულოდ! კურორტს თავისი ადგილი აქვს ტუბსაწინააღმდეგო ქსელში და ინსტიტუტს თავისი! ან რა ბაცილების წარმოება-გავრცელებაზე საუბრობთ, როცა პირიქით, ინფექციის გავრცელებას ვებრძვით! თქვენ არ გესმით, რომ ეს ძალიან ვერაგი, ძალიან საშიში, ჰაერით გადამდები დაავადებაა, ნებისმიერს რომ შეიძლება შეგვეყაროს, თუ ჩვენს გარშემო ვინმე აფრქვევს ამ ბაცილებს ხველის თუ საუბრისას! მისი საწინააღმდეგო შედეგიანი წამალიც კი არ არსებობს, სიკვდილობა მაღალია და ამიტომ, ძალიან ფართო, ძლიერი, მრავალფეროვანი ტუბსაწინააღმდეგო ქსელი და კარგად მომზადებული ექიმებია საჭირო მასთან ბრძოლისთვის!! ამას ვერავინ შეძლებს მარტო, ვერავინ!. ეს სახელმწიფოს საქმეა. ეს მხოლოდ სახელმწიფო უწყებებს შეუძლია! გაიგეთ ბოლოს და ბოლოს, რომ სწორედ ამიტომ ვქმნიდი სხვადასხვა ორგანიზაციას: ამბულატორიას, დისპანსერს, საავადმყოფოს, ინსტიტუტს, კათედრებს სტუდენტებისთვის თუ ექიმთა დახელოვნებისთვის, დოცენტურას, სასანიტარო სამსახურს, სტატისტიკის ბიუროს.. ეს მთელი სისტემაა, თქვენ ვერც კი წარმოიდგენთ, რა ორგანიზებული და ძლიერი სისტემა სჭირდება ამას! -ხელებდაბმული, ნაცემი ზის და მტკიცედ, გატაცებით საუბრობს.

ვაჟას ყველაფერი თავიდანვე ესმის გვერდით ოთახიდან, მისი პოზა, სახე, დაკითხვის განმავლობაში თანდათან იცვლება..

-აი, აღიარებაც!! იმედია, ყველაფერი ჩაიწერეთ - მიბრუნდება ოქმის შემდგენს. ის თავს უქნევს

- ჩაწერეთ, რომ აღიარებს ქსელის შექმნას, მისი მეშვეობით მომაკვდინებელი დაავადების გავრცელების გეგმას, კავშირს იმპერატორის მეხოტბეებთან, მენშევიკებთან, კონტრრევოლუციონერ, ტერორსტ, მკვლევ ესერებთან, უცხო ქვეყნის სახელმწიფოებთან, რომლებსაც დაშიფრულ რუქებსა და სქემებს აწვდიდა!!

იოსები გაოგნებული იყურება მისი სახის მიმიკაც იცვლება - ჯერ ღიმილნარევი სახით უსმენს, მერე გაოგნება ესახება, მერე ბრაზი და ბოლოს სასოწარკვეთა

-რას ბოდავთ!, ეს რა აბსურდია!, გესმით მაინც, რას ლაპარაკობთ?? ვითხოვ საქმეში ჩახედული, განათლებული, ჯანმრთელობის პოლიტიკაში ცოტა მაინც გარკვეული პირები მოიყვანოთ ამ საქმის განსახილველად. თქვენ, თქვენ ჩვეულებრივი ჩლუნგი , უწიგნური, ბოღმიანი ადამიანი ხართ, რომელსაც არაფერი გაეგება ჩემს საქმიანობაში და ყველგან ტერორიზმი, ჯაშუშობა, დივერსია და ათასი სისულელე ეჩვენება. მთელი ჩემი არსით, ამდენი წელია, ჩემს სამშობლოს, ჩემს პროფესიას და ხალხს ალალად ვემსახურები, ამდენი პაციენტი გადავარჩინე, ამდენი დაწესებულება გავხსენი, მე... მე ფთიზიატრიის დარგი შევქმენი ქვეყანაში და, თქვენ, მხოლოდ იმიტომ ქექავთ ჩემს ლამის 20 წლის წინანდელ პარტიულ წარსულს, რომ გავბედე და წერილი მივიწერე მოსკოვში, ჯანსახკომში? იმიტომ, რომ აქ ვიღაცეებს შური და ბოღმა აღრჩობს, იმიტომ, რომ სულ რაღაც 16 წლის მანძილზე, ასე წარმატებით და ფართოდ გაშლილი საქმიანობა ვიღაცას ადგება ყელზე?? თქვენ გგონიათ, მართლა ვერ ვხვდები, სინამდვილეში რა ხდება? იცოდეთ, მე დამსჯით თუ ჩემს მერე კიდევ ათასებს, საღი აზრი მაინც გაიმარჯვებს ბოლოს! ძალიან მალე გამოიგენებენ ჭლექის ეფექტურ წამლებს, მალე უფრო დიდი მუშაობა იქნება საჭირო ამ სენის გასაქრობად და იმდენად შეუძლებელი გახდება აბასთუმნიდან მთელი ქსელის მართვა, რომ მაინც თბილისში დაბრუნდება ინსტიტუტი, სულ 5-10 წელიწადში დაბრუნდება! მაინც მოვიგებ ამ ბრძოლას, თუნდაც სიკვდილის შემდეგ! მოვიგებ, იმიტომ რომ ცამდე მართალი ვარ ჩემი პროფესიის, ჩემი ქვეყნის და პაციენტების წინაშე! აი, ნახავთ!

მაგიდაზე გავით მიყრდნობილი ღარიბოვი ნელა და ცინიკურად უკრავს ტაშს

-ყოჩაღ, ამხანაგო აბაკელია! რომ არ ვიცოდე, რომ ხალხის მტერი და მავნებელი ხართ, აღტაცებში მოვიდოდი თქვენი გამოსვლით! საბჭოთა ექიმისა და ხელმძღვანელი პირისთვის ნამდვილად შესაშური პათოსია. ოღონდ.. - მოცილდება მაგიდას, ხელებს შლის, მასხარასავით დატრიალდება, გრიმასებს დაკერავს - უკაცრავად, დღევანდელი თქვენი ლექცია დასრულებულია!

მერე სერიოზულ სახეს იღებს, სალდაფონის ნაბიჯით სწრაფად მიდის მაგიდასთან, ჯდება, გვერდით მდივანს უთითებს, რა დაამატოს, ართმევს წიგნს, აწერს ხელს, ბადრაგს ანიშნებს, ხელი გაუხსნას და ახლოს მოიყვანოს პატიმარი, ის ასრულებს და ღარიბოვი მელანში აწობს და კალამს უწვდის, აბაკელიას უბრძანებს ხელი მოაწეროს ოქმს. ის მელანს უყირავებს და კალამს ესვრის.. ღარიბოვი წიგნის მომენტალურას აღებას და უკან გახტომას ასწრებს, თან კივის, აგინებს, ემუქრება - მიხედეთ ამ ნაბიჭვარს, მოგსპობ, შე ნაძირალა!!

პარალელურად ბადრაგები ეძგერებიან, ძირს აგდებენ, კოჭავენ, ურტყამენ, სცენა ბნელდება და კიდევ კარგა ხანს ისმის ჯოხების ხმა

 **სცენა 12**

ვაჟა პოსტზეა, მაგრამ ვერ ჯდება, ბოლთას სცემს, გისოსებს მიღმა იყურება წარამარა, პერიოდულად ჩუმი ხმით იძახის. ჰეი, გესმით ჩემი? გესმით? მერე ახლოს მიაქვს ფარანი და ჭიქით წყალს დგამს გისოსებში, ბრუნდება და მაგიდასთან ჯდება ხელებში სახეჩარგული. წამოახველებს, გაყუჩდება, ცოტას ყოყმანობს, მერე წყალს ასხამს ჭიქაში და გისოსებისკენ მიდის, აღებს, შედის საკანში, ეხმარება წამოჯდომაში, აწოდებს წყალს, თან აქეთ-იქეთ იყურება. გესმით ჩემი, გესმით?

-კი, კი, მესმის - წყალს სვამს- მადლობა, კარგი..

-ასე, ასე, აქ მიეყრდენით, ასე - ეხმარება.

-მადლობა. არ დაგსჯონ, გადი, გადი..

ვაჟა გარედან მიუჯდება გისოსებს, იშვიათად წამოახველებს და აყურადებს პატიმარს. სიჩუმეში ისმის სუსტი ხმა

-რა გქვია

-ვაჟა

-დროს გაუფრთხილდი, ვაჟა.. ყველაზე ძვირფასი დროა..

**სცენა 13**

სასამართლო. პატიმარი, მომხსენებელი და მისი დამხმარენი-ღარიბოვი, გოგლიძე, ჩარკვიანი, ტალახაძე

სერგო კითხულობს:

პატიმარი აბაკელია იოსები კონსტანტინეს ძე, დაბ 1882 წელს, ქ. ქუთაისში, გლეხის ოჯახში, განათლებით ექიმი, ტუბერკულოზის ინსტიტუტის ყოფილი დირექტორი

**ბრალად ედება:** რომ იყო ესერების ანტისაბჭოთა ორგანიზაციის ხელმძღვანელი მონაწილე და ეწეოდა ინტენსიურ ძირგამომთხრელ საქმიანობას, იღებდა მონაწილეობას ტერაქტების მზადებაში საბჭოთა კავშირის კპ(ბ)-ს ხელმძღვანელობისა და საბჭოთა ხელისუფლების წინააღმდეგ და ეწეოდა აქტიურ ჯაშუშურ საქმიანობას უცხო სახელმწიფოების სასარგებლოდ.

თავი ცნო დამნაშავედ.

მხილებულია გეგეჭკორის, მესხის, ციციშვილის და სხვათა ჩვენებებით.

განაჩენი დახვრეტა, პირადი ქონების კონფისკაცია

**მუხლი:** 58-1-ა, 58-7, 58-8, 58-11

გასამართლების ორგანო - შინსახკომის სამეული

სხდომის მომხსენებელი - ღარიბოვი

სხდომის მონაწილეებიგოგლიძე, ტალახაძე, ჩარკვიანი

 ვაჟა განაჩენის წაკითხვისას ცალკე დგას, მოშორებით. როგროც კი ვერდიქტს იგებს, თვალებს ხუჭვას, ტავს უკან გადახრის, მერე მტკიცედ იხურავს თავზე ქუდს და მტკიცე ნაბიჯით გადის სცენიდან.

აბაკელია უემოციოდ ზის განსასჯელის სკამზე.

მუსიკა, ხმები, შუქი

**სცენა 14**

ისევ პირვანდელი სცენა:

საწოლი, ტუმბოები აქეთ, იქეთ მაგიდა და სკამები გადასაფარებლებით -60-70 იანი წლების სტილში

გვერდით ოთახიდან ისმის ტელეფონის ზარის ხმა და საუბარი ბუნდოვნად, რის შემდეგაც, 28-30 წლის ახალგაზრდა მამაკაცი შემორბის გახარებული

 -მამა, არის! არის, დამირეკეს! დისერტაციის თარიღი დადგინდა - 10 ოქტომბერს მექნება დაცვა! წინ მთელი ზაფხულია, მშვენივრად მოვასწრებ მომზადებას და, რაც ყველაზე სასიხარულოა, თუ რამე დაბრკოლება არა შეიქმნა, ნოემბერში რომში მოვახსენებ, კონფერენციაზე. წარმოგიდგენია? არ მჯერა.-იცინის, მამას ეხვევა

ის დაბნეულია..

-რომში მიგიწვიეს? ეს როგორ, კაცო? როგორ გაგიშვებენ იქ? ვახ, ვინ იფიქრებდა, ჩემი შვილი, შიმშილში, სიცივეში, გაჭირვებაში გაზრდილი ბიჭის შვილი, გამოჩენილი მეცნიერი იქნება? -ცრემლები ეძალება - თბილისში რომ უპატრონოდ ჩამოვედი,შრომით რომ წელში ვწყდებოდი, გასაბჭოებას რომ არ მოესწრო, შემთხვევით პოლიციაში რომ არ მოვხვედრილიყავი, არ მესწავლა, მერე სუს-ში არ მემუშავა, ვინ ვიქნებოდი დღეს? ან შენ რა ცხოვრება გექნებოდა? და ახლა, შეხედე, ლევან, შვილო - ემოციები ეძალება, შვილს ეხვევა

- ნეტა, საწყალი დედაშენი მოსწრებოდა ამ დღეს! ამდენი დაფასება რანაირად, შვილო? რომიო, კაცოო..

-როგორც ჩანს, ჩემს გარდა არავის შეუსწავლია ფილტვის მეტასატზური სიმსივნის განვითარებაში ლიმფური გზების როლი!-იცინის)) და.. ხო, დედა ბედნიერი იქნებოდა. მაგრამ, დედას დიაგნოზი რომ არა, ალბათ, არც შევისწავლიდი ამ საკითხს..

მამა შეცბება

-როგორ თქვი? ლიმფური გზების როლიო?? ლიმფური გზები, პირველადი ბუდე.. ინფექციის გავრცელება ...-ბუტბუტებს და რაღაცას იხსენებს თითქოს..

- მაშ! სხვათშორის.. შენს ძველ ბიბლიოთეკაში ნაპოვნმა წიგნმა შთამაგონა ეს თემა! ის რომ არა, ჩემი ჰიპითეზა არც გაჩნდებოდა. არც კი ვიცი, საიდან და რატომ გქონდა ამ იურისტ კაცს დიდი იოსებ აბაკელიას ნაშრომი, მაგრამ.. სულ მინდოდა მეკითხა და აბა, ვერც გნახულობდით წესიერად - ეფერება)) ბედია!. გამიმართლა! ნუ მე იმას რას დავედრები, ბუმბერაზი ექიმი და მეცნიერი იყო, მთელი ტუბსაწინააღმდეგო ქსელი მისი შექმნილია, მაგრამ.. იდეა კი გამოვიყენე! გენიოსი ადამიანი! აბა, ასეთი ექიმის და პიროვნების განადგურება როგორ შეიძლებოდა! ეეჰ - იქნევს ხელს და თან ეძებს ქუდს, ლაბადას, გასასვლელად ემზადება.

-აბაკელია.. ხო.. მახსოვს, როგორ არა.. მართლა ასეთი იყო?

-უჰ, საოცრება. ნეტა მაგის მეათედი შემაძლებინა, მამა! ეგ რომ არა, ვერ დავხდებოდით მზად ომის მერე ტუბერკულოთან გაჩაღებულ ბრძოლას - თან იცვამს ლაბადას-და ახლა უკვე, აჰა, ლამის ლიკვიდირებულია ეს საშინელი სენი.

სერგო გაკვირვებული დგას

 -ვაა, არ მეგონა ეგეთი მოუშორებელი ჭირი თუ იყო ეგ თქვენი ტუბერკულოზი.

-უჰ, კაცობრიობის ნომერ პირველი მტერია! - ქუდს იხურავს, ჩანთას იღებს. -კიდევ როდის და როგორ გამოყოფს ტავს, არავინ იცის! ლექცია მერე, მამა -მხარზე ხელს უტყაპუნებს - მოკლედ, ასეთი კარგი ამბებია! დაწექი შენ ახლა, მე უნდა გავიქცე და დილით შემოგივლი! - გადის

სერგო საწოლთან მიდის, ჯერ ჩამოჯდება საწოლზე, მერე ლოგინში შეწვება ხალათიანად. იწყება მღელვარე მუსიკა, მორბენალი შუქები, შფოთვა, ქარიშხალივით ამოვარდნილი ხმები და მოძრაობა..

 ცოტა ხანში ყველაფრის უცებ დამშვიდება და ბაც ცისფერში გახვეულ სცენაზე მშვიდი მუსიკის ფონზე ჩანს ისევ გისოსად ქცეული საწოლი, მის მიღმა ღარიბოვის ხალათიანი ფიგურა ილანდება, ზურგით, მაყურებლისკენ, ხან ხელებგაშლილი, ხან თავზე ხელწაჭერილი, მუსიკის ხმას მიყოლილი, მოძრაობს საკუთარი სინდისი საკანში გამომწყვდეული და მერე სიღრმისკენ მიემართება...

ფარდა

-

-